Башҡортостан Хөкүмәтендә етди үҙгәрештәр | ГТРК «Башкортостан» — Новости Уфы и РБ\n03 марта 2021 — 10:30 ГТРК «Башкортостан»\nУлар менән оператив кәңәшмәлә республика етәксеһе Радий Хәбиров таныштырҙы. Талаптар көсөйтелә, тине Радий Фәрит улы. Төҙөлөштә, йәмәғәт транспортында етди тәртип урынлаштырыу башлана. Оператив кәңәшмә министрҙар кабинетындағы кадрҙарға бәйле үҙгәрештәр менән асылды. Радий Хәбиров ял көндәрен бушҡа үткәрмәүен белдереп етәксегә һәр саҡ кадрҙар мәсьәләһен хәл итергә тура килеүенә ишараланы. Премьер-министр менән килешеп хәл ителгән ҡарарҙарҙың тәүгеһе Конкурент сәйәсәте буйынса дәүләт комитеты етәксеһен алмаштырыуға бәйле. Юғары вазифала Гөлшат Арыҫланова эшләйәсәген дә белдерҙе Радий Хәбиров. Элекке етәксе Денис Булатов үҙ теләге менән эштән киткән. Ошо уҡ сәбәп менән һуңғы арала күп тәнҡит ишеткән Транспорт министры Алан Марзаев та вазифаһын ҡалдырған. Уның урынына буласаҡ кандидат әлегә билдәһеҙ. Социаль блок өсөн яуаплы вице-премьер Ленара Иванова ла аҡ йорттан китә, әммә Ғаилә, хеҙмәт һәм халыҡты социаль яҡлау министрлығында ул етәксе булып ҡала. Уның яуаплылығында булған Мәғариф тармағы премьер-министр урынбаҫары Азат Баҙрановҡа күсә, ә социаль яҡлау һәм һаулыҡ һаҡлау тармаҡтарын Максим Забелин көйләйәсәк. Министрға хәҙер вице-премьерлыҡ вәкәләттәре өҫтәлде. Ә талаптарҙың иң мөһимдәрен Республика Башлығы ҡотлау артынан уҡ әйтеп ишеттерҙе.Йылдың беренсе айы статистикаһын барлап төбәк етәксеһе металлургия һәм дарыуҙар етештереүҙең ике, кейем тегеү һәм мебель эшләү бер ярым тапҡырға артыуын әйтте. Төҙөлөш тармағы ла ғинуар айы буйынса үҫеш күрһәтә, әммә был тәңгәлдә үҫеш һәм алға китеш күрергә теләр мәсьәлә алданған өлөшсөләрҙе “тишек кәритә”лә ҡалдырғандзарҙы яуапҡа тарттырыуға бәйле. Радий Хәбиров хоҡуҡ һаҡлау органдарынан һөҙөмтә күрергә теләүен әйтте.Төҙөлөштә тәртип булдырыу тәҡдиме менән бергә Радий Хәбиров оператив кәңәшмәлә үк эксперименталь алымды һынарға тотондо. Ул Өфө үҙәгендә урынлашҡан республика ҡарамағындағы ер биләмәһен асыҡ аукционға сығарып унда ғәҙел процедуралар ярҙамында еңеүсене асыҡларға, төҙөлөштән ҡала бюджетынга килгән аҡсаны унда мәктәп, балалар баҡсаһы төҙөүгә тотонорға кәрәк тине. Башланғысты Ҡала төҙөлөшө Советында ентекләп барларға килешелде. Төҙөлөш темаһын дауам итеп, Хөкүмәт йорто янында ҡалҡып килгән объектта эштәрҙе тиҙләтеү бурысы ҡуйылды. Республика менән идара итеү үҙәге көҙгә әҙер булырға тейеш. Тәртипһеҙлек хөкөм һөргән йәмәғәт транспорты темаһы йәнә иғтибар үҙәгенә сыға. Автобуста юл хаҡы өсөн карта менән түләтергә теләмәгән водителдәрҙе асыҡлау өсөн бөгөндән рейдтар башлана. Терминал эшләмәй, ҡулаҡса бир йә минең иҫәпкә күсер тип аҡланған өсөн водитель 10 мең һум штраф алыуы ихтимал. Юридик шәхестәр өсөн был “гөнаһ” 30 мең һум штраф менән янай. Теләктәшлек, үҙ-ара ярҙам һәм өмә башланғыстарын үҙ эсенә алған яңы проект башлай республика. “Атайсал” меценатлыҡ өсөн рәсми нигеҙ булдырыу һәм уларға ярҙам итеүҙе маҡсат итеп ҡуя. Алдағы ике ай проект менән таныштырыу өсөн билдәләнгән, апрель аҙағында түңәрәк өҫтәл ойошторолоп ярҙам итергә теләүселәр һәм ярҙам талап ителгән эштәр аныҡлана, май – сентябрь уларҙы тормошҡа ашырыуға китә. Республика көнөнә ҡарай йомғаҡ “Яҡташлыҡ көсө” форумында барланыр, тип күҙаллана.Был аҙнала республика башлығы хакимиәтенең контроль идаралығы мәктәптәр буйлап рейд үткәрәсәк. Сәбәбе- уҡыу йорттарында белем алыусыларҙың тәмәке тартыуы. Был турала Радий Хәбировҡа социаль селтәрҙәр аша хәбәр ителгән.Оператив кәңәшмәнең байтаҡ өлөшө даими бер мәсьәләгә арналды – мәктәп туҡланыуын Радий Хәбиров йәнә тәнҡиткә тотто. Февраль айында социаль селтәрҙәр аша ике йөҙҙән ашыу ялыу килгән. Тәмһеҙ, һыуыҡ аш, һөҙөмтә булараҡ балалар порцияларын ашамайынса кире тапшыра. Бындай етешһеҙлек өсөн төбәк Башлығы мәктәп директорҙарын эштән бушатыу менән янаны.


Башҡортостандың иң данлыҡлы ҡатын - ҡыҙ яҙыусылары рәте ндә беренсе сиратта талантлы яҙыусы, Салауат Юлаев исемендәг е премия лауреаты Һәҙиә Дәүләтшинаны атайҙар. Замандаштары хәтерләүе буйынса, ул башҡаларҙан рухи матурлығы, оло талант ы менән айырылып торған.\nҺәҙиә Лотфулла ҡыҙы Дәүләтшина 1905 йылдың 5 мартында Һа мар губернаһы Пугачев өйәҙенең Хәсән ауылында ярлы ғаиләһенд ә тыуа. Ауыл мәҙрәсәһендә, һуңынан совет мәктәбендә белем ал а. 1919 йылда, атаһы вафат булғандан һуң, ҡыҙға үҙенең ғаилә һе тураһында хәстәрлек күреү бурысы төшә. Аслыҡты ла, һалҡын да туңыуҙарҙы ла, ауыр хеҙмәтте лә үтергә тура килә. Граждан дар һуғышы йылдарында ул башҡорт ҡыҙҙары араһынан беренселәр ҙән булып комсомолға инә. Ун биш йәшлек Һәҙиә күрше ауылға у ҡытыусы булып бара. 1920 - 1921 йылдарҙа төнгө Ырғыҙ өҫтөндә\nйыш ҡына күк күкрәй. Уға атыш тауыштары өҫтәлә.\nБер тапҡыр комсомолка - уҡытыусы Һәҙиә Дәүләтшина мөғжизә\nменән генә үлемдән ҡотолоп ҡала. Урындағы етәкселәр, талант л ы ҡыҙҙы хәүеф - хәтәрҙән ҡотҡарыу маҡсатында, уны Һамарға татар - башҡорт педагогика техникумына уҡырға ебәрәләр. Техн икумы рус телен дә өйрәтәләр. Ошонда Һәҙиә Дәүләтшина һуңына н иң яратҡан яҙыусыһына әүереләсәк Максим Горький әҫәрҙәре м енән тәү башлап таныша.\n- Рус телендә уҡып сыҡҡан тәүге әҫәрем Горькийҙың "Әсә" р оманы булды, - тип хәтерләй ул. - Ул ваҡытта мин рус телен б ик үк яҡшы белмәй инем, шуға күрә уҡыған ваҡытта айырым һүҙҙ әрҙең мәғәнәһен аңлау өсөн йыш ҡына һүҙлеккә мөрәжәғәт итерг ә тура килде. Әммә хәҙер мин ул ваҡытта "Әсә" романы ҡалдырғ ан тәьҫораттар, уның минең тойғоларыма тап килеүе, образдарҙ ың миңә ни тиклем йоғонто яһауына һоҡланам. Һуңыраҡ уның "Бу ревестник", "Песня о соколе" һәм башҡа әҫәрҙәрен уҡып сыҡтым , аңланым һәм яраттым, был миндә Горькийға ҡарата ихтирам һә м һөйөү тойғоһон арттырҙы.\nЫсын яҙыусы булыуға, башҡорт әҙәбиәтенең ғорурлығына әүер елгәнгә тиклем Һәҙиә Дәүләтшинаға оҙон һәм ауыр юл үтергә ту ра килә. Ҡыуаныста ла, ауырлыҡта ла уның эргәһендә тормош ип тәше, яҙыусы Ғөбәй Дәүләтшин була.\nӘле егерменсе йыл урталарында уҡ Һәҙиә Дәүләтшина шиғыр һ әм хикәйәләр яҙа башлай. 1926 йылда гәзиттә уның "Пионерка Һ ылыуҡай" тип исемләнгән тәүге хикәйәһе баҫылып сыға. Әммә Һә ҙиә Дәүләтшинаға тәүге уңыштарҙы коллективлаштырыуға бәйле в аҡиғаларҙы һүрәтләгән "Айбикә" повесы алып килә.\nҺәҙиә Дәүләтшинаның "Ырғыҙ" романы илдә ҙур танылыу ала. Был эпопея - роман башҡорт халҡының тарихи ваҡиғаларға бай т ормошоноң егерме йылын үҙ эсенә ала. Тәнҡитселәрҙең фекере б уйынса, яҙыусының ҡаҙанышы башҡорт халҡының тормошо һәм көрә шен айырым түгел, ә Рәсәйҙә ижтимағи - сәйәси һәм социаль -\nиҡтисади көрәш фонында һүрәтләнеүендә: РСДРП барлыҡа киле үе, 1905 - 1907 йылдарҙағы революция, реакция һәм империали стик һуғыш йылдары, 1917 йылдың февраль һәм октябрь айында б улған ваҡиғалар, граждандар һуғышы.\nЯҙыусы башҡорт халҡының көнкүрешен яҡшы белеүен, колоритл ы һәм сағыу социаль типтарҙы, телдең һығылмалылығын, стиль ү ҙенсәлеген, тыуған халҡының шиғриәт ижады менән таныш булыуы н бик оҫта файҙалана - былар барыһы ла "Ырғыҙ" романын башҡо рт әҙәбиәтенең классик әҫәре итә.\nРәсәй Федерацияһы яҙыусыларының беренсе съезында сығыш яһ аған сағында Леонид Соболев романға юғары баһа бирә. "Һәҙи ә Дәүләтшинаның "Ырғыҙ" романын уҡымай тороп башҡорт халҡыны ң ысынбарлығын белеү мөмкин түгел", - ти ул.\n"Халыҡ тормошо тураһында ошондай монументаль роман яҙып у л ижади батырлыҡ эшләне", - тип яҙа ҡаҙаҡ яҙыусыһы Сабит Муҡ анов.\nҺәҙиә Дәүләтшина үҙ романының баҫылып сығыуын күрә алмауы\nбик йәл, әлбиттә. Ул 1954 йылдың 5 декабрендә Бөрөлә вафат була, ә роман 1957 йылда ғына баҫыла. Әммә яҙыусы үҙ ижадын ың Ватанына һәм халҡына кәрәклегенә ышана. 1951 йылда СССР Я ҙыусылар союзы идараһы рәйесе Александр Фадееевҡа яҙған хаты\nла ошо ышаныс менән һуғарылған: "Ҡайҙа ғына булһам да мин а сыҡ аң менән үҙ Ватаныма хеҙмәт иттем, бер ваҡытта ла маркси стик - ленинсы ҡараштарынан тайпылманым... Мин һәр ваҡыт сов ет һауаһы менән тын алдым, алһыҙ - ялһыҙ Тыуған илемә хеҙмәт\nиттем... Көсөм еткәнсе уға ярҙам итергә тырыштым".


Һорау – яуап » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Баҡса » Һорау – яуап\n— Элегерәк мөгәрәптең кирбес стеналарын эзбиз оно менән ағарта торғайным. Улай мәшәҡәте күберәк. Ишетеүемсә, махсус төтөн шашкалары бар икән. Йәшелсәгә ауырыу таратҡан бәшмәктәрҙе һәм күгәргән урындарҙы бөтөрөү өсөн тағы ниҙәр ҡулланылыуы ҡыҙыҡһындыра.\n— Көҙөн баҡсасыларҙың өс төп эше була: мөгәрәпте һәм баҙҙы йәшелсә һалыуға әҙерләү, теплицаны киләһе йылға йүнәтеп ҡуйыу, тиреҫен яңыртыу, өйҙө һәм һарайҙы йылытыу сараһын күреү. Был эштәрҙең барыһы ла ауырыу таратҡан сығанаҡтарҙы бөтөрөүҙән ғибәрәт. Элегерәк кәштәләрҙе хлорлы эзбиз, аҡбур, баҡыр йәки тимер купоросы менән эшкәрткәндәр. Һуңғараҡ көкөртлө төтөн шашкаларын ҡуллана башланылар (фумигация). Көкөртлө газ, ағасҡа үтеп инеп, йәшелсәне сереткән ауырыуҙарҙы бөтөрә, ләкин бындай дезинфекция мәшәҡәтле, һаулыҡ өсөн дә хәүефле. Унан да бигерәк, әле һанап кителгән саралар ваҡытлыса һәм улар бөтә ауырыу таратҡан микроорганизмдарҙы ла бөтөрә алмай.\nҒалимдар яңы фунгицид һәм антисептик тәҡдим итә — картоцид. Тәүҙә уны йәшелсә һәм емеш-еләк ҡоротҡостарына ҡаршы ғына ҡулланалар. Әйткәндәй, был яҡлап ул үҙен яҡшы яҡтан күрһәтә. Һуңыраҡ инде бүтән мөмкинлектәре лә асыла: баҡһаң, картоцидты дауалау һәм сирҙе иҫкәртеү өсөн дә ҡулланып була икән. Ул — ағас, кирбес, бетондан яһалған йорттарҙа бактерияны, мүктәрҙе бөтөрөү, күгәргән урындарҙы эшкәртеү өсөн алмаштырғыһыҙ препарат. Уның менән шулай уҡ ағас йәшниктәрҙән алып тоҡтарға тиклем, хатта ерҙе лә эшкәртергә мөмкин. Әгәр ҙә эшкәртеләсәк майҙан ҡоро булһа, бер дезинфекциялау бер нисә йылға етә. Ә бына дымлы мөгәрәптәрҙә, баҙҙа йыл һайын үткәрелә.\nКартоцидты ҡулланыу ябай ғына, тәүҙә эшкәртеләсәк ерҙең бысрағын һөртөп, һепереп сығаралар. Һуңынан инструкция буйынса картоцид иҙмәһен әҙерләп һиптерәләр. Күрһәтелгән ваҡыт үткәс, йәшелсәләрҙе һалырға ла мөмкин.\nОшондай уҡ сара теплицалар өсөн дә ҡулланыла. Тәүҙә йәшелсә ҡалдыҡтарын, һабаҡтарын йыйып алалар ҙа картоцид менән рамдарҙы, быяла йәки пленканы, ерҙе эшкәртәләр.\nАвтор: Т. МУСИН\nТотош уҡырға 949


Һаулыҡ һаҡлау министрлығы вәкилдәре Өфөлә эбола вирусы табылыуы тураһында хәбәрҙе инҡар итте\nСоциаль селтәрҙәр һәм ҡайһы бер киң мәғлүмәт саралары тыуған иле Нигерияға йәйге ялға ҡайтып килгән 25 йәшлек студент Мөхәмәт Садиҡтың Эбола биҙгәге билдәләре менән дауаханаға урынлаштырылыуы тураһында хәбәр таратҡайны. Министрлыҡ белгестәре был мәғлүмәттең дөрөҫлөккә тап килмәүен, Африка студенты сирҙе иҫкәртеү саралары сиктәрендә карантинға алыныуы тураһында белдерә.\nЭбола биҙгәге 1976 йылдан билдәле. Сир тәүҙә Гвинеяла, артабан көнбайыш Африканың башҡа илдәренә тарала. Бер аҙға тынып торғандан һуң, 2013 йылда биҙгәк яңынан үҙен күрһәтә башлай. Әле Либерия, Сьерра-Леоне, Гвинея, Нигерия кеүек илдәрҙә 2 меңдән ашыу кеше вирусты йоҡторған, меңдән ашыу үлем осрағы теркәлгән. Хәүефле вирусҡа ҡаршы вакцина табылмаған.


«Россельхозбанк» кредит ресурстарын икеләтә арттырасаҡ\nБашҡортостан Республикаһы Президенты Рөстәм Хәмитов «Россельхозбанк» асыҡ акционерҙар йәмғиәте идараһы рәйесе Дмитрий Патрушев менән осрашты. Осрашыу барышында республика менән банк араһында хеҙмәттәшлек тураһында килешеү төҙөлдө. Башҡортостан етәксеһе беҙҙең төбәктең «Россельхозбанк» менән ҡеүәтле һәм һөҙөмтәле эшләргә ниәтләүе тураһында хәбәр итте. Республика башлығы әйтеүенсә, беҙгә оҙайлы ваҡытҡа бирелгән арзанлы кредиттар кәрәк.Дмитрий Патрушев билдәләүенсә, банк Башҡортостанда кредит биреү системаһын камиллаштырырға һәм кредит ресурстары күләмен арттырырға йыйына. Бөгөн финанс учреждениеһының кредит портфеле 12 миллиард һум тәшкил итә. Ошо сумманы йыл аҙағына тиклем ике тапҡырға арттырырға ниәтләйҙәр. Банк аграрийҙарҙы уңайлы шарттарҙа кредитлау буйынса әле үк бик күп эш башҡара һәм был тармаҡҡа артабан да иғтибарын кәметмәйәсәк.\nБашҡортостан Республикаһы Президенты Рөстәм Хәмитов «Россельхозбанк» асыҡ акционерҙар йәмғиәте идараһы рәйесе Дмитрий Патрушев менән осрашты.\nОсрашыу барышында республика менән банк араһында хеҙмәттәшлек тураһында килешеү төҙөлдө. Башҡортостан етәксеһе беҙҙең төбәктең «Россельхозбанк» менән ҡеүәтле һәм һөҙөмтәле эшләргә ниәтләүе тураһында хәбәр итте. Республика башлығы әйтеүенсә, беҙгә оҙайлы ваҡытҡа бирелгән арзанлы кредиттар кәрәк.\nДмитрий Патрушев билдәләүенсә, банк Башҡортостанда кредит биреү системаһын камиллаштырырға һәм кредит ресурстары күләмен арттырырға йыйына. Бөгөн финанс учреждениеһының кредит портфеле 12 миллиард һум тәшкил итә. Ошо сумманы йыл аҙағына тиклем ике тапҡырға арттырырға ниәтләйҙәр. Банк аграрийҙарҙы уңайлы шарттарҙа кредитлау буйынса әле үк бик күп эш башҡара һәм был тармаҡҡа артабан да иғтибарын кәметмәйәсәк.


Бәләбәйҙә балалар поликлиникаһы төҙөкләндерелә // Йәмғиәт | новости башинформ.рф\nБәләбәйҙә балалар поликлиникаһы төҙөкләндерелә\n7:00, 19 января 2018 Йәмғиәт\nФото: Башҡортостан юлдаш телевиденеһы видеоһынан скриншот\nБәләбәйҙә балалар поликлиникаһы төҙөкләндерелә Фото: Башҡортостан юлдаш телевиденеһы видеоһынан скриншот\nӨФӨ, 2018 йыл, 19 ғинуар. /«Башинформ» мәғлүмәт агентлығы, Әлфиә Әғлиуллина/.\nБәләбәй ҡалаһында районда берҙән-бер балалар поликлиникаһы төҙөкләндерелә. Төҙөүселәр бинаның тышҡы яғын, теркәү урынын яңыртҡан, ишек-тәҙрәләрҙе алмаштырған, түбәһенән ағып торған ҡыйыҡты бөтәштергән. Бынан тыш, бында белгескә электрон яҙылыу алып барыла инде, ул поликлиниканың эшен ярайһы уҡ тиҙләтә.\nБалалар поликлиникаһын Рөстәм Хәмитовтың ҡыҫылышынан һуң ремонтлай башланылар. Уҙған йылдың йәйендә республика башлығы дауалау учреждениеһын ҡараны һәм унда ремонт эшләргә ҡушты.\nБәләбәй үҙәк район дауаханаһы баш табибы Рөстәм Ишмырҙин һүҙҙәренсә, балалар поликлиникаһын яңыртыуға һәм йүнәтеүгә 8 миллион һум тотонолған. Сиратта – коридорҙа иҙән-диуарҙы ремонтлау, шулай уҡ ҡыйыҡты яңыртып бөтөү күҙаллана. Был маҡсатҡа аҡсаның бер өлөшө моноҡалаларҙы үҫтереүгә булышлыҡ итеү программаһы сиктәрендә бүленгән, тип хәбәр итә Башҡортостан юлдаш телевидениеһы. Был программа ярҙамында үҙәк район дауаханаһы ашығыс ярҙам машиналары паркын яңыртҡан. Үҙәк дауахана ҡулланылышында өс яңы ашығыс ярҙам машинаһы бар. Алыҫ ятҡан ауылдарға сығыу өсөн бөтә ерҙән үтә алған УАЗ машиналары реанимация, акушерлыҡ һәм кардиология ҡорамалдары менән йыһазландырылған.\nТеги: моноҡалалар, һаулыҡ һаҡлау


16:55, 25 февраль 2020 версияһы\n16 байт өҫтәлгән , 10 месяцев назад\n→0 һәм 5 һанына тамамланған йылдарҙа тыуғандар: күренеште төҙәтеү\n16:51, 25 февраль 2020 версияһы (төҙәтеү)\n(→0 һәм 5 һанына тамамланған йылдарҙа тыуғандар: яңы мәғлүмәт)\n16:55, 25 февраль 2020 версияһы (төҙәтеү) (кире алырға)\n(→0 һәм 5 һанына тамамланған йылдарҙа тыуғандар: күренеште төҙәтеү)\n* [[Петров Николай Павлович]] (1930—2010), хужалыҡ эшмәкәре. 1967—2002 йылдарҙа [[Бәләбәй районы|Бәләбәй район]] «Сельхозтехника» бүлексәһе (артабан ремонт-техник предприятиеһы) директоры. [[РСФСР]]-ҙың атҡаҙанған ауыл хужалығы хеҙмәткәре (1990), [[Башҡорт АССР-ы]]ның атҡаҙанған механизаторы. [[Хеҙмәт Ҡыҙыл Байраҡ ордены]] кавалеры. [[Бәләбәй]] ҡалаһы һәм районының почётлы гражданы (2007).\n* [[Атнабаева Людмила Гавриловна]] (1940—26.08.2016), [[мәғариф]] алдынғыһы. 1977—1997 йылдарҙа [[Бөрө (ҡала)|Бөрө]] ҡалаһы 9-сы мәктәбенең [[инглиз теле]] уҡытыусыһы. Башҡорт АССР-ы мәктәбенең атҡаҙанған уҡытыусыһы (1989), [[«Почёт Билдәһе» ордены]] кавалеры (1981). Сығышы менән ошо ҡаланан.\n* [[Фәтҡуллин Мансур Төхбәт улы]] (1940—2.09.2009), хеҙмәт алдынғыһы, механизатор. [[Башҡортостан РеспубликаһыныңРеспубликаһы]]ның атҡаҙанған ауыл хужалығы хеҙмәткәре (2000). Сығышы менән хәҙерге Башҡортостан Республикаһының [[Мәсетле районы]] [[Әбдрәхим]] ауылынан.\nhttps://ba.wikipedia.org/wiki/Махсус:Сравнение_версий/935041 ҡабул ителгән


Күңел күҙебеҙ һуҡыр булмаһын\nКүңел күҙебеҙ һуҡыр булмаһын07.10.2015\nБеҙҙең заманда китапханала күбеһенсә ҡатын-ҡыҙҙың хужалыҡ итеүе тәбиғи күренә, ә бит ҡасандыр, йөҙ йыл ғына элгәре, был эшкә ир-егеттәр генә лайыҡ тип иҫәпләнгән. Гүзәл зат китапханала хеҙмәт итеү хаҡында хатта хыяллана ла алмаған. 1917 йылдан һуң ғына, Граждандар һуғышы башланғас, ир-ат етмәү сәбәпле, Рәсәйҙә китап йорто ишектәре ханымдарға асыла. Шулай ҙа тарих бер нисә китапханасы ҡатын-ҡыҙҙың исемен һаҡлаған: данлыҡлы Александрия китапханаһында атаһы менән бергә Гипатия Теон ҡыҙының китапханасы булып эшләгәне билдәле, Израиль Премьер-министры Голда Меир Милуоки һәм Чикаго ҡалаларында китап йортонда хеҙмәт итә, АҠШ президенты Джордж Буштың ҡатыны Лора Буштың, тормошҡа сыҡҡансы, шулай уҡ ябай китапханасы булыуы билдәле.\nХәҙер инде юғары белемле, киң эрудициялы, китапхана фондында һаҡланған әҫәрҙәрҙе биш бармағындай, компьютерҙың бөтә нескәлектәрен белгән, һәр килгән китап уҡыусыға ҡарата ихтирамлы, иғтибарлы, нәзәкәтле ҡатын-ҡыҙ эшләй китап йорттарында. Шуларҙың береһе республикабыҙҙың һуҡырҙар өсөн махсус китапханаһы директоры — Йәрмәкәй районы ҡыҙы, педагогия фәндәре кандидаты Айгөл Рафаил ҡыҙы Әминева.\nМин һөйкөмлө, зәп-зәңгәр күҙҙәре тирә-яҡҡа ихлас ҡыҙыҡһыныу менән ҡараған был ҡыҙ менән күптән танышмын. Таныш ҡына түгел, уның менән бергә республикабыҙҙың байтаҡ райондарына командировкаларға ла йөрөү насип итте заманында.\nИң тәү күргәндә үк ихласлығы, ябайлығы, көмөш ҡыңғырауҙай матур тауышы, инсафлы көлөүе менән ылыҡтырып, үҙенә ғашиҡ иттерҙе лә ҡуйҙы.\nКешелек донъяһы фәҡәт камиллыҡтан, ал да гөл генә тормай, кешеләр матди яҡтан да бер тигеҙ булмаған кеүек, беҙҙең арала мөмкинлектәре сикләнгәндәр ҙә, тома һуҡырҙар ҙа, хатта бер юлы ишетмәгән дә, күрмәгәндәр ҙа бар. Бер нисә генә минутҡа күҙегеҙҙе йомоп, ҡолаҡтарығыҙҙы баҫып, урамға сығып йөрөп ҡарағыҙ, күңелегеҙ шунда уҡ шомланыр, үҙегеҙҙе бер кемгә лә кәрәкмәгән йән эйәһе итеп тоя башларһығыҙ. Шундайҙар өсөн 80 йыл элек булдырылған да инде республикабыҙҙың һуҡырҙар өсөн махсус китапханаһы.\nНасар күргән йәки тома һуҡырҙарға тәғәйенләнгән китапханаға мөмкинлектәре сикләнгән бөтә уҡыусылар ҙа йөрөй, тап бына улар өсөн ал-ял белмәй эшләй ҙә инде методистар, абонемент бүлеге хеҙмәткәрҙәре, уҡыу залы, тауыш яҙҙырыу студияһы, килгән китаптарҙы комплектациялау бүлеге, инвалид балаларҙы реабилитациялау бүлмәһе хеҙмәткәрҙәре. Китапханасыларҙың күбеһе — ҡатын-ҡыҙ, ә уларға етәкселек итеү икеләтә-өсләтә ҡыйын, сөнки ҡайһыһылыр үпкәсел, икенсеһе күберәк һөйләргә ярата, өсөнсөһө кемделер өнәп бөтмәй. Ләкин Айгөл Рафаил ҡыҙы һәр береһе менән уртаҡ тел таба, шул уҡ ваҡытта талапсан етәксе һәм хужабикә лә.\nМахсус китапхана уҡыусылары үҙенсәлекле булған кеүек, унда һәр сара ла ҡыҙыҡлы: бында һуҡыр балаларға донъяның нисек ҡоролғанын аңлата белеү, яҡшылыҡты насарлыҡтан айырырға өйрәткән әҫәрҙәр тәҡдим итеү, китапхананың тауыш яҙҙырыу студияһында әҙерләнгән әҫәрҙәрҙе тәҡдим итеү, тифлоаңлатмалы фильмдар күрһәтеү, телефондан йәки Интернет селтәре аша алынған заказдарҙы үтәү, һәр аҙна һайын тиерлек төрлө конкурстар, презентациялар уҙғарыу, Брайль системаһы буйынса китаптар сығарыу – бындағы эштәрҙең барыһын да һанап бөтөрлөк түгел, уларҙың осо ла, ҡырыйы ла юҡ.\nТыумыштан һуҡыр балалар Брайль системаһы менән уҡырға тиҙ өйрәнә, ә бына өлкәнәйгәс күреү һәләтен юғалтҡандарға бындай китаптарға төшөнөү ауырыраҡҡа тура килә. Ундайҙарға ярҙамға тауышлы китаптар кәрәк. Донъяла бер кем дә тормош яңылыҡтарынан ситтә ҡалырға тейеш түгел, махсус китапхананың тауыш яҙҙырыу студияһында улар өсөн башҡорт һәм рус телендә нәшерләнгән журналдарҙы даими рәүештә тауышландыралар, шулай уҡ китапхананың сайтынан да теге йәки был ваҡиға хаҡында башҡорт һәм рус телдәрендә төрлө мәғлүмәт алырға мөмкин.\nАйырыуса Бөйөк Ватан һуғышы дәһшәтенән һуң күреү һәләтен юғалтҡандар һаны бермә-бер артҡан, китапханаға йөрөүселәр ҙә күбәйгәс, башҡорт телендә лә Брайль системаһы менән китаптар нәшерләү ихтыяжы тыуған. Был мәсьәләне хәл итеүҙә Нуриман районы егете, үҙе бала саҡта уҡ күреү һәләтен юғалтҡан Мәкәрим Хөсәйен улы Төхвәтшин ярҙамға килә. Ул Юрий Босов менән берлектә башҡортса китап нәшерләү программаһын төҙөй. 1992 йылда сыҡҡан тәүге китап “Башҡорт телен Брайль системаһы менән өйрәнеүселәргә методик ҡулланма” тип атала, артынса “Башҡорт алфавиты” баҫыла. Был ҡулланма шунда уҡ 28-се һуҡырҙар мәктәп-интернатының уҡыу программаһына индерелә.\n— Программист Ю.И. Босов күреү һәләтен юғалтҡан ҡулланыусыларҙың Интернетҡа сығыу мөмкинлектәрен, Брайль системаһы менән нәшерләнгән китаптарҙа график һүрәттәрҙе лә баҫыу мәсьәләһен хәл итә, — ти Айгөл Рафаил ҡыҙы. — Мин китапханаға килгәндә, байтаҡ эш яйға һалынғайны. 1949 йылда БАССР Министрҙар Советы ҡарары менән китапхана һуҡырҙар өсөн республика китапханаһына әйләндерелә һәм уның тәүге директоры булып Юрий Эпштейн ҡуйыла. Ул йылдарҙа күпселек мәсьәләләрҙе Бөтә Рәсәй һуҡырҙар йәмғиәте менән берлектә хәл итәләр. 1960 йылда китапхана директоры булып Бөйөк Ватан һуғышы ветераны, I төркөм инвалиды Алексей Спиридонов тәғәйенләнә. Тап уның етәкселегендә һуҡырҙар йәмғиәте ярҙамы менән 1986 йылда ошо хәҙерге бина төҙөлә лә инде. Спиридоновтан эстафетаны Людмила Гагилева ҡабул итеп ала, уның етәкселегендә китапханала компьютерлаштырыу, Интернет селтәренә тоташтырыу, китаптарҙы оцифровкалау башлана, шул уҡ мәлдә Александр Пушкин, Яныбай Хамматов, Дауыт Юлтый әҫәрҙәре һуҡырҙар өсөн ике телдә нәшер ителә.\nКитапхананы заманса китап йортона әйләндереүгә күренекле яҙыусы Хәниф Кәримдең ҡыҙы Роза Хәниф ҡыҙы күп көс һала. Йыл һайын инвалид балалар өсөн төрлө әҙәби конкурстар ойошторола, тотоп-һәрмәп ҡарамалы тактиль китаптар нәшерләнә башлай. Эстафетаны 2012 йылдан ҡабул итеп, китапхананың эшен артабан да тотош коллектив менән берлектә камиллаштырырға тырышам, — тип һүҙен дауам итте Айгөл Әминева.\nТәү эшләй башлаған осорҙа бер нисә генә баҫманан торған китап йорто хәҙер йыл һайын ун меңдән ашыу Брайль баҫмаһы, кассеталарҙа һәм флеш-карталарҙа, ҙурайтылған шрифтлы китаптар һәм тифлоаңлатмалы видеофильмдар менән байытыла.\nЭшмәкәрлеге дәүерендә китапхана ҙур уңыштар яуланы: Бөтә Рәсәй һәм Башҡортостан Республикаһы кимәлендә үткәрелгән әллә күпме конкурста еңеп сыҡты, гранттар алды. Мөмкинлектәре сикләнгән уҡыусыларҙың ялын ойоштороуға нигеҙ һалды. Был йәһәттән Айгөл Әминеваның уң ҡулы, урынбаҫары Вера Пантелееваның роле баһалап бөткөһөҙ. Икенсе урынбаҫары Олег Кушнерук йәмәғәт ойошмалары менән бәйләнештә тора, һәр уҙғарылған сара сайтҡа ваҡытында ҡуйыла бара. Һөҙөмтәлә мөмкинлектәре сикләнгән ҡулланыусылар Интернет селтәре аша һәр саҡ хәбәрҙар була.\nБыл китап йорто Брайль китаптарын башҡорт һәм рус телдәрендә график һүрәттәр менән биҙәүсе мультиаудиокитаптар сығарыу буйынса иң яҡшы ойошмалар иҫәбенә инә. Брайль системаһы менән нәшерләү эшен Руслан Ҡотләмбәтов исемле тырыш егет ваҡытында атҡарып килә.\nҺуҡырҙар китапханаһы бөгөн тулыһынса компьютерлаштырылған, берҙәм эске селтәр һәм Интернетта веб-сайт булдырылған, күреү һәләте насар хеҙмәткәрҙәр өсөн эш урындары автоматлаштырылған, тейешле тифлоҡоролмалар менән тәьмин ителгән. Китапхана республикабыҙҙа сыҡҡан барлыҡ матбуғат баҫмаларын да алдыра, уларҙың күбеһе шулай уҡ тауышландырылып бара.\nӘле өс филиалы, илленән ашыу уҡыу нөктәһе, биш мең уҡыусыһы булған китапхана көндән-көн яңынан-яңы юғарылыҡтар яулай. Күптән түгел инвалид балалар менән эшләү бүлеге етәксеһе Динә Конушкина Мәскәүҙә ишетмәгән һәм күрмәгәндәрҙе хеҙмәтләндереү буйынса семинарҙа булып ҡайтҡас, бына нимәләр һөйләне:\n— Беҙҙе семинар аҙағында ресторанға алып барҙылар, унда дөм ҡараңғы ине, беҙ алдыбыҙға ниндәй ризыҡ ҡуйылғанын да, уны ниндәй сәнске-ҡалаҡ менән тәғәмләнергә мөмкин икәнлеген дә күрмәнек, шулай уҡ тирә-яҡ тып-тын. Тауышланырға ярамай. Беҙгә шул тиклем ҡыйын булды, хатта ошо сарала ҡатнашҡан бер ханым түҙмәй сығып китте. Нимә ашағаныбыҙҙы ла аңламаныҡ, ризыҡтарҙың тәмен дә һиҙмәнек. Ишетмәгән дә, күрмәгән дә кешеләрҙең бер аҙға ғына булһа ла аяныс хәлдәрен төшөндөк һәм “Эй Аллаһы Тәғәләм, әлдә һин мине күреүҙән, ишетеүҙән, хәрәкәт итеүҙән мәхрүм итмәгәнһең, беҙ ниндәй бәхетле!” тип уйланыҡ.\nАйгөл Рафаил ҡыҙы һәр сараны ижади ҡараш менән ойошторорға өйрәнгән: бына инде бер нисә йыл тыуған яҡты өйрәнеү маҡсатында “Минең хөрмәтле яҡташтарым” проекты тормошҡа ашырылып килә, инде туғыҙынсы йыл мөмкинлектәре сикләнгән балаларҙың төрлө темаларға арналған ижади конкурстары уҙғарыла. 2013 йылдан алып Бөтә Рәсәй акцияһы “Библиотөн” – “Библиоэңер” үткәрелә һәм шул уҡ йылдан китапхана сайтында “һөйләүсе” китаптарҙың электрон базалары булдырылған.\nМөмкинлектәре сикләнгән һәр уҡыусы тифлофлешплеерға күсереп, “һөйләүсе” китапты өйөнән дә сыҡмай тыңлай ала. Бөтә төр ҡулланыусылар сайттың “Виртуаль уҡыйбыҙ” рубрикаһынан файҙалана ала.\n2015 йылда Айгөл Рафаил ҡыҙының коллективы “Мин симфония тыңлар инем” тигән Башҡортостан Башлығы грантын яуланы. Был проект буйынса һуҡырҙар өсөн сәнғәт әҫәрҙәрен тыңлау мөмкинлеген булдырыу ҡаралған. Тыуған еребеҙгә, халҡыбыҙҙың тарихына, әҙәбиәтенә, сәнғәтенә ҡағылышлы “Башҡортостан бармаҡ остарында” тигән ҡабарынҡы-график ҡулланмалар нәшерләгәне өсөн “Башҡортостандың иң яҡшы тауарҙары-2014” конкурсында “Халыҡты хеҙмәтләндереү” номинацияһында еңеү яуланы. 2013 йылда “Миңә киноны һөйлә” проектын тормошҡа ашырғаны өсөн Рәсәй Президенты грантына лайыҡ булды китапхана.\nХәҙер был китап йортонда һуҡыр балалар һәм ололар өсөн тифлоаңлатмалы кинокисәләр уҙғарыу мөмкинлеге бар. Бына күптән түгел генә Г. Евдищенко һәм В. Бессольцев тарафынан Мостай Кәримдең “Ай тотолған төндә” трагедияһы буйынса төшөрөлгән нәфис фильм һуҡырҙар өсөн тифлоаңлатмалы итеп эшләнде.\nДиректор Айгөл Әминева үҙенең белемен бер туҡтауһыҙ камиллаштыра: Өфө китапхана техникум-колледжын тамамлағандан һуң Силәбе ҡала мәҙәниәт һәм сәнғәт академияһында уҡый, 2013 йылда педагогия фәндәре буйынса кандидатлыҡ диссертацияһы яҡлай. “Ғилем” нәшриәтендә “Библиотека в социализации и адаптации людей с ограниченными возможностями здоровья в современном медиапространстве” тигән монографияһы ла нәшер ителде. Был монография — инвалидтарҙың уҡыу мөмкинлектәренә, уларҙы хеҙмәтләндереүгә, китапхана ярҙамында һуҡырҙарға тирә-йүнде танып белеүгә, өйрәтеүгә ҡоролған заманса баҫма.\nМөмкинлектәре сикләнгәндәргә үҙеңдең йәмғиәттә кәрәкле булыуыңды тойоу, атҡарған эштәреңдең кемгәлер тормош камиллығын аңларға, саҡ ҡына булһа ла ғүмерҙең һәр атҡан таңынан шатлыҡ осҡондарын табырға ярҙам итәләр икән, тимәк, бушҡа эшләмәй махсус китапхана хеҙмәткәрҙәре.


“Сәхнәгә арналған ғүмер” » «Йәшлек» гәзите\nГазета "Йәшлек" » Мәҙәниәт һәм сәнғәт » “Сәхнәгә арналған ғүмер”\n10.06.2016 “Сәхнәгә арналған ғүмер”\nҮткәндәр беҙҙең менән” тигән саҡта, йыш ҡына ҡулъяҙмалар һәм документтарҙы күҙ уңында тотабыҙ. Әммә хәтер – ғәйәт киң төшөнсә. “Юлдаш” радиоһының алтын фонды ниндәй генә шәхесебеҙҙең тауышын һаҡламай. Улар үҙ заманының һулышын беҙгә ҡалдырып киткән: теге йәки был мәсьәлә буйынса уйланыу-фекерҙәре, ҡарашы, мөнәсәбәте, борсолоуы, һөйөнөсө… Был аманат һүҙҙәр йөрәккә үтеп инә, күңелде яңы кисерештәр менән байыта. Халҡыбыҙҙың бай рухи мираҫын тулыландырыуҙа сәнғәт әһелдәренең, актерҙарыбыҙҙың хеҙмәте айырыуса ҙур. Һис арттырыу булмаҫ, фондтағы яҙмаларҙы тыңлап та, үткән быуаттың илленсе йылдарынан алып милли театрыбыҙҙың үҫешен шаҡтай асыҡ күҙ алдына килтерергә була. Башҡортостан радиоһы тап үҙе эшләй башлаған дәүерҙән үк М. Минһажев, Бәҙәр Йосопова, З. Иғдәүләтов, Ә. Зөбәйеров, Ғ. Ҡарамышев, Арыҫлан Мөбәрәков, Зәйтүнә Бикбулатова кеүек мәшһүр актерҙарыбыҙҙың тауышын тотош республикаға ишеттергән, улар уйнаған спектаклдәрҙең яҙмаларын фондҡа туплаған. Бөгөн дә тыңлаусыларыбыҙ эфир аша шул заман әһелдәренең тауышын ишетә, уларҙың хеҙмәтен баһалай, спектаклдәрҙе тыңлап, эстетик ләззәт кисерә. Шуныһы үкенесле, милли мәҙәниәтте үҫтереүгә тос өлөш индергән оҫталарыбыҙҙың барыһының да тауышы һаҡланмаған. Бының төрлө сәбәбе булғандыр. Шуларҙың береһе – ул замандың техник яҡтан наҡыҫлыҡ кисереүе, әлбиттә.\nХХ быуат милли мәҙәниәтебеҙгә бик күп исем бирҙе, башҡорт театр сәнғәте СССР, Рәсәй киңлеге аша үтеп сығып, сит илдәргә үҙ һүҙен еткерҙе, йөҙөн күрһәтте. Сәхнә әһелдәрен илдәр һәм ҡитғалар алҡышланы. “Ҡыҙыл паша”ны миҫалға килтереү ҙә етә. Король Йәғәфәр ролен башҡарған Хөсәйен Ҡудашевты хәтерләүселәр Сүриәлә әле лә барҙыр. Нәжиб Асанбаевтың ил, халыҡ яҙмышындағы боролошло осорҙо сағылдырған был әҫәре сәхнәлә тағы ла уйналырмы, әйтеүе ҡыйын. Театрҙың юғарылығын, актерҙарыбыҙҙың фиҙакәрлеген, ҡаҙанышын сағылдырған спекталдең яҙмаһы радио фондында бар. Унда уйнаған артистарыбыҙҙың бәғзеләре баҡый донъяға күсте. Шул актерҙар менән эшләнгән тапшырыуҙар, матур, яҡты хәтирәләр һаҡлана. “Сәхнәгә арналған ғүмер” тапшырыуы нисә йыл инде бына ошо бурысты атҡарып килә. Башҡорт театрына нигеҙ һалыусыларҙың береһе, режиссер В. Мортазин-Иманский, тәүге профессиональ режиссер М. Мәһәҙиев, талантлы режиссер, актер Булат Имашев, СССР-ҙың халыҡ артистары Зәйтүнә Бикбулатова, Арыҫлан Мөбәрәков һ.б. бик күп сәхнә әһеленең образы хәтирәләр аша яңынан терелде, улар – үҙҙәренең инабатлы хеҙмәте, ялҡынлы һүҙҙәре аша бөгөн дә быуындар бәйләнешен нығытыусылар. Был шәхестәребеҙ тураһында үҙенең иҫтәлектәре менән уртаҡлашып, “Сәхнәгә арналған ғүмер” тапшырыуын байытыуға ҙур өлөш индергән Рәсәй Федерацияһының атҡаҙанған, Башҡортостандың халыҡ артисы Хәмит Яруллин үҙе лә арабыҙҙан китте.\nТеатр сәнғәтенең ҡабатланмаҫ тарихы бар. Боролоштары, һикәлтәләре, ҡаҙаныштары. Актерҙарҙың да яҙмышы шулай. Киләһе аҙнала СССР-ҙың халыҡ артисы, актерҙар династияһын лайыҡлы дауам итеүсе Гөлли Мөбәрәкова менән әңгәмә эфирға сығасаҡ. Үҙенең ата-әсәһе миҫалында ғына ла Гөлли Арыҫлан ҡыҙы был һөнәрҙең ни тиклем ҡатмарлы булыуын, сәнғәт юлын сәскәләр генә биҙәмәүен асыҡ аңлатты. Әммә һайлаған һөнәргә булған һөйөү ауырлыҡтарҙы еңергә, алға барырға, киләсәккә ышаныс менән бағырға ярҙам итә.


Башҡортостанды ил иҡтисадын тотоп торған төбәктәр исемлегенә индергәндәр // Иҡтисад | новости башинформ.рф\n11:50, 19 сентября 2018 Иҡтисад\nБашҡортостанды ил иҡтисадын тотоп торған төбәктәр исемлегенә индергәндәр Фото: «Башинформ» мәғлүмәт агентлығы\nӨФӨ, 2018 йыл, 19 сентябрь. /«Башинформ» мәғлүмәт агентлығы, Наталья Овчарук/.\nРәсәйҙең Иҡтисади үҫеш министрлығы ил иҡтисадын тотоп торған һәм тотоп торасаҡ (2024 йылғаса фараздар) ун төбәк исемлеген баҫып сығарҙы. Федерацияның ошо субъекттары, ведомство мәғлүмәттәре буйынса, 2018 йылда тулайым төбәк продукты күләменең яртыһынан күберәген барлыҡҡа килтерә – 52,1%. Исемлеккә Башҡортостан Республикаһы ла ингән, тип хәбәр итә РБК.\nШулай уҡ алдынғыларҙа Мәскәү, Санкт-Петербург, Мәскәү һәм Свердловск өлкәләре, Ханты-Манси автономиялы округы, Ямал-Ненец автономиялы округы, Краснодар һәм Красноярск крайҙары һанала.\n«Тулайым төбәк продукты буйынса мәғлүмәттәр ғәҙәттә бер аҙ һуңлап килеп сыға: Федераль дәүләт статистикаһы хеҙмәте 2016 йыл һөҙөмтәләрен уҙған йыл аҙағында ғына баҫып сығарҙы. Иҡтисади үҫеш министрлығы үҙ фараздарында төбәктәрҙе бүлеп күрһәтмәй, ләкин үҫеш һәм төшөү буйынса рекордсыларҙы билдәләй», — тип яҙа баҫма.\nАлдан Башҡортостан Башлығы Рөстәм Хәмитов алты йылдан республиканың тулайым төбәк продукты 2 триллион һумдан артып китергә тейеш тип хәбәр итте. Ошо хаҡта төбәк етәксеһе Рәсәй Президентының «2024 йылға тиклемге осорға Рәсәй Федерацияһын үҫтереүҙең милли маҡсаттары һәм стратегик бурыстары тураһында»ғы яңы май Указына арналған кәңәшмәлә белдерҙе.\nТеги: иҡтисад, Башҡортостан, Иҡтисади үҫеш министрлығы


«Киске Өфө» гәзитенең сайты - ДАН ЮЛЫНЫҢ ТУҘАНЫ (6-сы бүлек) - 2022 - Мәҡәләләр\nМәғариф бүлеге начальнигы хакимиәт башлығының урынбаҫары булып китте, Идеал Салют улы уның урынына тәғәйенләнде. Идеалға әле ҡырҡ йәш тә юҡ. Ике ҡыҙ атаһы, үҙенең фатирында йәшәй. Машина алырлыҡ аҡса йыйнаған. Ғөмүмән, тормошо түп-түңәрәк. Шуларға өҫтәп, хәҙер ҙур урынға үрләттеләр. Хөбөтдинов бәхетлеләр рәтенә индерҙе үҙен шуға. Ҡулы аҫтында бер мең ярымдан ашыу кеше - ярайһы ҙур күс. Мәктәпте етәкләү ауыр булманы уға: барыһы ла күҙ алдында, һәр кем үҙ бурысын аныҡ белә һәм үтәй. Директорға, малын өйөрөп, уға күҙ-ҡолаҡ булып йөрөгән, ситкә ынтылған мөстәндәре алдында сыбыртҡы шартлатып алған, ә күндәмдәренә икмәк һынығы ҡаптырған көтөүселәй, уяу һәм һәр саҡ үҙ урынында - ҡалҡыу түмәләстә - булыу ғына кәрәк ине.\n- Идеал Салютович, "Миләш" балалар баҡсаһында өс бала ҡапыл ҡоҫоп ауырып киткән, - тип ҡаршыланы төшкөлөгөнә ашап килгән хужаны мәктәпкәсә балалар учреждениелары буйынса бүлексә мөдире. "Бысағыма миңә һөйләп тораһың быларҙы. Ата-әсәләре юҡмәллә ул балаларҙың?" - мәғариф бүлеге начальнигының ауыҙынан абайламаҫтан ошо һүҙҙәр ысҡына яҙҙы. Хөбөтдинов хәҙер балалар баҡсаһы өсөн дә яуаплы, имеш. Ҡайҙа сөскөргәндәр, ҡайҙа ут һүнеп, балаларҙы һуңлап ашатҡандар, ҡайҙа көслө ямғырҙан һуң түбәнән һыу тамсылай - көн һайын иҫәпһеҙ-һанһыҙ мәсьәләне хәл итергә кәрәк икән. Бер кем дә үҙенә яуаплылыҡты алғыһы килмәй - үргә еткерергә, атты начальниктың кабинетында туғарырға ашығалар. Идеал элек үҙе лә шулай ҡыланды. Яңы урында йәшен ҡайтарғыс сифатында үҙе ҡалыуын ҡапылғарай аңғармай йөрөнө. Шуға теләһә ҡайһы хәбәргә: "Минең бында ни ҡыҫылышым бар?" - тигән һымағыраҡ ҡуҙғыны.\n- Врач саҡырттығыҙмы? Сәбәбе ниҙә? - үҙен тиҙ ҡулға алды Хөбөтдинов. Әллә ҡасан табиптарҙы саҡыртҡандар, балаларҙы ата-әсәләренә тапшырғандар, мәсьәләне хәл иткәндәр икән.\nИдеал үҙен йылғыр, үткер директорҙар иҫәбенә ҡуя торғайны. Мәғариф бүлегендә ваҡ-ваҡ хужалар бихисап, улар һәр ҡайһыһы үҙен үҙ урынында ер кендегеләй тоя, баҡһаң. Мәктәптә иһә - директор һәм уға буйһонған уҡытыусылар ғына, башҡаса эшем эйәләре юҡ. Ә бында берәүҙәр - балалар баҡсаларына, икенселәр - тел уҡытыусыларына, өсөнсөләр китапханасыларға хужа… Хужа өҫтөндә хужа - һин дә мулла, мин дә мулла, атҡа бесән кем һала, тигәндәй, улар күберәк баштарынан себен осороу менән мәшғүл. Һүҙ йөрөтәләр, интригалар ҡоралар. Идеалдың тыныс холҡон мәшәүлеккә һанап, уғата ҡотороп киттеләр бер мәл.\nХәйер, яңылышмағайнылар шул мәғәриф бүлеге хеҙмәткәрҙәре үҙҙәренең һиҙемләүендә. Идеалдың ҡурҡаҡ асылы яңы мөхиттә аҙ ғына мәлгә кире ҡайтҡайны. Өс ай биғәләшләнеп, тыны ҡыҫылып йөрөнө. Үкенгәндәй ҙә итте бында күскәненә. Вазифа биләү татлы тойғоларға сорнаһа ла, көндәлек тормошо ғазаптарға күмелгәйне.\n- Мөмкинме? - ишектә баш инспектор Алһыу Ғайнан ҡыҙы күренде.\n- Рәхим итегеҙ. Инде һуң бит, нишләп ҡайтмайһығыҙ? - тип хәстәрлек күрһәтте хужа.\n- Һеҙ ҙә эш ҡағыҙҙарынан айырыла алмай ултыраһығыҙ бит.\n- Миңә тейеш. Хужа булғас ней.\nАлһыу Ғайнан ҡыҙы - ғаилә ҡороп ҡарамаған, эш өҫтөндә ғүмерен заяға үткәргән, эре һөйәкле, буйсан, шулай булһа ла һөйкөмлө, ихтыяр көсө ташып торған урта йәштәрҙәге ҡатын. Уны бүлектә барыһы ла бер һүҙһеҙ тыңлай, уҫаллығынан шөрләйҙәр ҙә.\n- Ҡарап йөрөйөм дә, Идеал Салютович, эшкә ауыр егеләһегеҙ кеүек, миңә ҡалһа. Бисәләр башығыҙға менеп килә бит, әстәғәфирулла. Мине дөрөҫ аңлағыҙ берүк. Кәмһетергә теләгәндән, йә көлгәндән әйтмәйем быны. Ниәтем изге: ярҙам иткем килә һеҙгә. Интеллигент асылығыҙҙы башҡалар мәшәүлек тип һанай. Ул - атаны, ҡыҙ әсәне танымаған был заманда йомшаҡ һәм ипле булыу кәмселек шул. Характер күрһәтеп алыу кәрәк ине һеҙгә. Ун йыл эшләйем бында, кемдең-кем икәнен беләм, ниндәй хөсөт уйлап йөрөгәндәрен дә күрәм. Миңә бөтә эштәрҙә лә таяна алаһығыҙ. Ҡойроҡтарына бик тиҙ баҫырмын мин ҡотҡосоларҙың. Шуны әйтергә тигәйнем.\n- Рәхмәт, Алһыу Ғайнановна, - киске ҡунаҡтың көтөлмәгән был һүҙҙәренән Идеал баҙап ҡалды. Берауыҡ тын ултырғандан һүң һүҙгә килде.\n- Былай, ней, ярҙамға мохтажлығым юҡ… Барыбер рәхмәт хәстәрегеҙ өсөн. Яңы вазифаның нюанстары сығып ҡына тора шул. Ун ҡул да етмәҫ… Ярҙамығыҙ, ысынлап та, бик ярап та ҡуйыр… Бәлки… Эйе, артыҡ булмаҫ… Әтеү, килешәйек шулай… - Тотлоғоп, бик уңайһыҙланып, ҡаршыһында ултырған ҡатынға ҡарамаҫҡа тырышып, күҙҙәре осрашып ҡуйыуҙан ҡурҡып, саҡ һүҙен ослап ҡуйҙы.\n- Шуны өҫтәйем тигәйнем: кем әйтмешләй, бүлгелә лә - хакимлыҡ ит. Дөйөм оперативкаларҙан тыш, айырым-айырым саҡыртып эш ҡушырға кәрәк уларға. Ҡатыраҡ, ҡәтғиерәк тонда. Икәү-өсәүһен йыйып алыу ҙа килешер. Мин үҙ яғымдан гайканы нығытып бора барырмын. Аҙна-ун көн эсендә ебәктәй шыма булып китерҙәр бөгөн әллә кем булып йөрөгән эшем эйәләре.\nНачальниктың ҡапыл үҙгәреүен икенсе көндә үк һиҙҙе бүлек хеҙмәткәрҙәре. Буйы - ҡалҡыуыраҡ, тауышы - көрөрәк, хәрәкәттәре - киҫкенерәк, үҙен тотоуы ышаныслыраҡ күренде уларға. Идеал менән Алһыу Ғайнан ҡыҙының ҡараштары бер нисә тапҡыр осрашты. Хатта әҙәп талап иткәндән оҙағыраҡ текләшеп тә киттеләр, буғай. Үткән эш көнөнә йомғаҡ яһау ғәҙәттәренә инде. Һәм, әлбиттә, һүҙ таралды. Имештер, улар ғишыҡ тота.\nИдеал Салют улын алмаштырып ҡуйҙылармы ни. Мәғариф бүлеге начальнигы вазифаһында эшләүенә ярты йыл үтеүгә, ул бөтөнләй икенсе кешегә, ысын түрәгә әүерелде. Һауаланып уҡ китмәһә лә, йөрөшөндә, һөйләшендә, башҡалар менән үҙен тотоуында затлылыҡ, беленер-беленмәҫ тәкәбберлек хасил булды. Барыһы ла саманан артып китмәгәс, күҙгә көйөк булып төшмәне был үҙгәрештәре, уның ҡарауы, бәҫ өҫтәне. Хужа ябай уҡытыусынан айырылып торорға тейеш, шунһыҙ, уның ниндәй абруйы булһын...\nКемдер Хөбөтдиновҡа, Алһыу Ғайнан ҡыҙы һинән ысын түрә яһаны, тиһә, ул ғәрләнер ине. "Ҡайҙан был урынға күсергә риза булдым... Кире мәктәбемә ҡайтҡандасы?" - тип өс ай яфаланғанын ул әллә ҡасан онотоп, нәҡ ошо урында ултырыр өсөн тыуғанына инанғайны.\nАлһыу Ғайнан ҡыҙын ситкә типмәне, әлбиттә. Тибергә теләһә лә булдыра алмаҫ ине. Сөнки, ысынлап та, ул - һөйәркәһе. Мөнәсәбәттәренең ошо рәүешле нисек үҫеш алыуын Идеал Салют улы ла, Алһыу Ғайнан ҡыҙы ла аныҡ ҡына бер епкә теҙә алмай хәҙер.\nҮткән эш көнөнә ғәҙәткә ингән сираттағы йомғаҡ яһау мәлендә осраҡлы ғына ҡулдары осрашты. Ҡайһыныһының башлап бармаҡтары ҡыҫылғандыр, шул ҡағылыу үҙҙәре лә танырға теләмәгән йәшерен тойғоларын урғылтып тышҡа сығарҙы, уларҙы фаш ҡылды ла ҡуйҙы.\nИрһеҙ Алһыу Ғайнан ҡыҙы тормош юлында осраған, танышырға насип булған һәр көслө затҡа күпмелер миҡдарҙа дәғүә итә. Был аҫҡы аң тарафынан атҡарыла, үҙе лә һиҙмәй ҡала. Идеал менән дә яҡын мөнәсәбәттәре эскерһеҙ, ҡайҙандыр килгән эске тауыш талабына буйһоноуҙан башланғайны. Ул бер ҡасан да бер кемдең дә һөйәркәһе булманы. Ғорурлығы тыя килде. Ләкин йәшенең үтеп барыуы, эстән һыҙып бошоноуы, ниҙер танһыҡлауы был кәртәне емерҙе, күрәһең. Ҡатын уяулығын юғалтты.\nИдеал өсөн хәләленән башҡа икенсе бисәне һөйөү көтөлмәгән мажара ғына түгел, ә ир асылының тантанаһы булды. Быға тиклем зина ҡылмағас, тәүҙә уны шомланыу тойғоһо биләне. Үҙен бур, хыянатсы итеп тойҙо. Выжданы шулай ҡуҙғыны яңы халәтенә. Шул уҡ ваҡытта ир енесе тәбиғәте: "Был беҙҙең еңеү!" - тип семеткеләне аҫтыртын ғына. Тора-бара ул өҫкә сыҡты. Алһыу Ғайнан ҡыҙы менән икенсе-өсөнсө яҡынлыҡтан һуң, Идеал, һөйәркәле ир булараҡ, маһайыу кисерҙе. Быуаһы йырылған йылға ише, Алһыу Ғайнан ҡыҙы шашып һөйҙө Идеалды. Мөнәсәбәттәре нығыраҡ тамырлана барған һайын дәғүәләре лә артты.\n- Һөйәркә булып йәшәү намыҫыма тейә, түбәнһетә мине. Нимә уйлайһың беҙҙең киләсәгебеҙ тураһында? - тип нәһерен ҡоротто ирҙең.\n- Мин бит ғаиләле кеше, ике ҡыҙым бар. Уларҙы бер ваҡытта ла ташламаясаҡмын, - был йәһәттән Идеал ныҡ торҙо.\n- Намыҫымды алдың…\n- Ҡыҙ түгел инең бит…\n- Эскерһеҙ тәүге йәшлек мөхәббәтем… Саф мин шуға…\n- Һуң, беҙ вәғәҙәләр бирешмәнек тә баһа… Йәшебеҙ ҙә аҡыл ултырғанға ишара. Булмағандайҙы талап итмә, - тәүге етди һөйләшеүҙәре шулай тамамланды.\nТорараҡ тағы был хаҡта һүҙ сыҡты.\n- Тәнем харам… Башҡаса миңә ҡағылма, - тине Алһыу Ғайнан ҡыҙы йөрәкһеп.\n- Быға тиклемсе?..\n- Аҙғын уйҙарымды ауыҙлыҡлай алмағанға ғәйеплеме ни мин? Мине лә аңла. Кеше бәхетенә лайыҡ түгелменме әллә? Төрлөсә уйлайым… Шәриғәт иргә дүрт ҡатын алырға рөхсәт итә… Бата уҡытһаҡ мулланан… Икенсе бисәң булырға ла ризамын… Йәшерен… Һин беләһең дә, мин беләм… Мулла ишшу… Аллаһы Тәғәлә тағы…\n- Шәриғәт, тиһеңме?.. Риза булмаһамсы?\n- Башҡаса яҡынлама улайһа!\n- Ниндәй себен тешләне бөгөн һине? Юҡ хәбәр һөйләп тик тораһың, - Идеал уң ҡулын, ышаныслы ярҙамсыһын, берҙән-бер таянысын юғалтҡыһы килмәй ине.\nОшоға тиклем яңғыҙаҡ ҡатынды наҙлап, уға ҡарата оло миһырбанлыҡ ҡылам, тип уйлап йөрөгән Идеал аҙап ҡалды. Тимәк, һөйәркәһен генә юғалтмай, уң ҡанаты һына. Бындай ҡорбанға ул әҙер түгел. Сетерекле хәлдәрҙә баҙап, ажарыраҡ дәғүәсе алдында һүҙ таба алмай таяныс эҙләй башлай гел. Таянысы иһә, бына, сәбәпһеҙ сыпраңлай.\n- Был етди аҙым, уйлашайыҡ, бәғерем, - тип ҡотолдо был юлы ла.\nБеҙ тоҡта ятамы инде - Идеалдың ғишыҡ мажаралары хәләленә барып еткән.\n- Мин барыһын да беләм, Идеал, - тине ғәйепле төҫ менән ҡатыны кистәрҙең береһендә.\n- Нимә беләһең, ҡәҙерлем? - Идеал һағайҙы, етди һөйләшеүгә әҙерләнде.\n- Алһыу Ғайнановна менән буталыуыңды…\n- Танма, кеше ысынды һөйләй…\n- Бындай хәбәрҙе һин аҙ ишетмәҫһең. Түрә бисәләренең яҙмышы шулай. Аҡыллы, сабыр бул. Шуны ғына әйтә алам: аҡылыңды юйһаң, сабырыңды онотһаң, эштәр харап. Минең бит ҙур хужа булып ултырыуыма яңы ғына. Ҡул аҫтымда гел бисә-сәсә. Һүҙ күп сығыр. Түҙ… Һине лә, балаларҙы ла бер ҡасан да ташламаясаҡмын - шуны бел! - Идеал үҙен тыныс тотто, ышаныслы әйтте уйлап йөрөгәнен.\nКүптән түгел өс бүлмәле фатир бирҙеләр, машинаһын яңыртты, өй һала башланы. Улмы ни ғаиләһен ҡарамай, балаларының киләсәген уйламай торған кеше? Уның кеүек ирҙе табырға кәрәк әле!\nӨйҙә башҡаса был темаға һөйләшеү булманы. Ҡатыны, ысынлап та, аҡыллы, сабыр ине уның.\n(Дауамы. Башы 3-7-се һандарҙа).\nЯҙылған: 25.02.22 | Ҡаралған: 94


ДӘҮЛӘТТӘ АДВОКАТТЫҢ ТҮЛӘҮҺЕҘ - Бөтә донъя юристар! Интернет-кафе адвокат менән юридик.\nДӘҮЛӘТ БУШЛАЙ АДВОКАТ Һәр кеше теге йәки был хәлдә үҙеңде яҡлау хоҡуғына эйәБыл ғәмәлдәрҙе, әгәр юридик йәки башҡа мәсьәләләр килеп тыуһа, иң яҡшы адвокатҡа мөрәжәғәт нән тыш, белгестәр һәр ваҡыт уңышлы ғына булһа ла гарантия бына һөҙөмтәһе ҡәҙерле. Төп һаҡсыларҙың береһе уның ҡарауы, әммә ҡәҙерле булған айырмалары бар: бындай белгестәргә һәр саҡ үҙ ваҡытында баһалап, өҫтәүенә, бик ҡәҙерле. Һөҙөмтәлә килеп, беҙҙең закондарҙың бөтәһе тиң булыр тип, кем генә булмаһын-дорого адвокат хеҙмәте булып тора, ә кемгәлер-хеҙмәтенән түләүһеҙ файҙаланырға була. Беҙҙең Конституцияһына ярашлы, һәр граждан бушлай тейешле белгестәр ярҙамы хоҡуғына эйә. Әйткәндәй, бындай талапты тәьмин буйынса беренсе кеше яҡларға тейеш Әммә практика күрһәтеүенсә, кешеләр өҫтөнлөк менән файҙалана-түләүле хеҙмәттәр, дәүләт биргән яҡлау баш тарта. Әммә ни. Ни финанс сығымдары бара аңлы кеше булды, бушлай ярҙам тәҡдим ул. Был һорауға яуап ябай булыуы мөмкин, сөнки барлыҡ асылы шунда: аҡса әйләнеше. Адвокат клиенттың бары тик үҙенең мәнфәғәтен генә эшләй түләүле, сөнки уның менән килешеү төҙөй һәм бүләк алыу планлаштырыла. Шул арала үҙенең гонорарына белгестәр түләүле буласаҡ. Шуға ҡарамаҫтан, ялланып эшләүселәр дәүләттән буйынса коллегияның барлыҡ адвокаттары, унда белгестәр бушлай, үҙе кеүек хеҙмәт йөкләмәһен үтәргә тура килә. Башта белгестәргә дәүләт теркәүе ставкаһы бар, әйткәндәй, быйыл уның суммаһы буйынса бик аҙ ваҡыт. Ҡыйыу әйтергә була, тип адвокаттар түләүһеҙ бушлай эшләй Әлбиттә, был-һаҡсыһы булып хеҙмәт мотивация өсөн шарттар юҡ, уның йыш ҡына түгел, һөҙөмтәләр мөһим эштәр башлағайны. Әйткәндәй, был хәлде аңлау мөһим, был хоҡуҡ дәүләт, беренсе сиратта ҡыҙыҡһынды.\nвласть органдарында эшләне, ә һуңынан инде үҙенең өсөн клиенттары. Әлбиттә, был ышаныс менән раҫларға мөмкин, тип адвокаттар бушлай эшләй"бер тармағы", уңышһыҙ һөҙөмтә әммә хәүеф бигерәк ҙур, шуға күрә иң ышаныслы-түләүле белгестәргә мөрәжәғәт итә. Бына төбәкләшеүҙең сағыу миҫалы. Йәш кеше енәйәт кодексының статьяһы буйынса ғәйепләнә Түләүле булған, аҡсаға түгел, уны яҡлай, шуға күрә дәүләт адвокат файҙаланырға тура килә.\nХатта эш материалдары хоҡуҡ тәғәйенләүгә ҡараған да, экспертиза һөҙөмтәһе һәм башҡа мәғлүмәт, ә ул ҡул ғына. Һөҙөмтәлә, бөтә власть органдарына үҙгәрештәр шаһит егет менән ҡыуырға кәрәк, ә үҙе бирҙе"яҡлау"ғәйепләп ҡулға үҙ клиенттарға тәҡдим итә, тыңлайбыҙ, һәм был шулай яҡшы булыу срогы әҙерәк. Подзащитный үҙенә ҡарата бер ниндәй ҙә суд ултырышы ваҡытында бушлай адвокат әүҙемлек күрһәтеүе, әлбиттә, тейешле һығымта биргән был ваҡытта егет.


Өфөлә инкассаторҙарға һөжүм итеү эше буйынса ағалы-ҡустылы Шәйнуровтарға хөкөм ҡарары сығарылды // Хәл-ваҡиғалар | новости башинформ.рф\nӨфөлә инкассаторҙарға һөжүм итеү эше буйынса ағалы-ҡустылы Шәйнуровтарға хөкөм ҡарары сығарылды\n16:11, 12 мая 2016 Хәл-ваҡиғалар\nӨФӨ, 2016 йыл, 12 май. /«Башинформ» мәғлүмәт агентлығы, Артур Басиров/.\nӨфөлә инкассаторҙарға һөжүм итеү эше буйынса ағалы-ҡустылы Шәйнуровтарға хөкөм ҡарары сығарылды. Бөгөн, 12 майҙа, Башҡортостандың Юғары судында ошо енәйәт буйынса ултырыш үтте.\nБылтыр 22 августа Өфөнөң Калинин районындағы аҙыҡ-түлек магазинында 29, 26 һәм 19 йәшлек өс бер туған ике инкассаторға һөжүм итә. Енәйәтселәр банк хеҙмәткәрҙәренә бензин һибә һәм ут тоҡандыра. Зыян күреүселәр янып китә, уларҙың береһе тәне ныҡ бешеүҙән дауаханала вафат була. Икенсеһе ҡоралға тотоноп өлгөрә, был талаусылырҙы ҡурҡыта ла инде. Улар, аҡса алмайынса, енәйәт урынынан ҡаса.\nЕгеттәр ғәйептәрен өлөшләтә таныны. Улар әйтеүенсә, инкассаторҙарҙы үлтерергә йыйынмағандар, бары тик банк хеҙмәткәрҙәрен ҡурҡытырға уйлағандар.\nСуд Айҙар Шәйнуровты ҡаты режимлы холоҡ төҙәтеү колонияһында 23 йылға, Ирек Шәйнуровты 22 йылға, Әҙип Шәйнуровты 15 йылға иркенән мәхрүм итеү тураһында ҡарар сығарҙы. Бынан тыш, хөкөм ителеүселәр зыян күреүселәрҙең туғандарына әхлаҡи зыян өсөн компенсация түләргә тейеш. Ҡарарҙы ун тәүлек эсендә яңынан ҡарарға мөмкин.\nТеги: һөжүм итеү,инкассаторҙар,суд


Материалы за Ноябрь 2013 года » Башҡортостан гәзите\nМәҙәниәт усаҡтары саҡыра\nМәҙәниәт һәм әҙәбиәт // 30-11-2013, 01:00\nМәжит Ғафури исемендәге Башҡорт дәүләт академия драма театрында\n2 декабрҙә – I Бөтә Рәсәй хореография фестивале;\n4 декабрҙә – "Таланттар йондоҙлоғо" хәйриә концерты;\n5 декабрҙә – Тәнзилә Дәүләтбирҙинаның "Минең ғаиләм" мелодрамаһы;\n6 декабрҙә – Рәлиф Кинйәбаев инсценировкаһы буйынса әҙерләнгән Талха Ғиниәтуллиндың "Ер менән күк араһында" (премьера) өндәге күрәҙәлеге;\n8 декабрҙә – Хәлисә Мөҙәрисованың "Бәхет хаҡы" музыкаль мелодрамаһы.\nКом: 0 // Уҡынылар: 1134 тапҡыр // Тотош уҡырға\nБалҡы, әйҙә, йырлы Йылайыр!\nЙәмғиәт // 30-11-2013, 00:54\nБыл көндө Өфөлә йәшәгән йылайырҙар көтөп алды. Күптән бер-береһен күрмәгән дуҫ-иш осрашты, хәл-әхүәл белеште, йәштәр райондан сыҡҡан шәхестәр менән яҡындан танышты.\nБашҡортостандың халыҡ артисы Азат Айытҡолов етәкселегендәге район ҡурайсылары башҡарыуында “Таштүрә” көйө менән башланды сара. Йылайыр районы хакимиәте башлығы урынбаҫары Александр Коротков сығышын саф башҡорт телендә башлағас, барыһы “ах” итте. Хас шул төбәк диалектында һөйләшеүен әйт әле!\nАлександр Васильевич ҡыҫҡаса район тормошо менән таныштырҙы, төбәккә математика, информатика уҡытыусылары етешмәүе хаҡында әйтте, йәштәрҙе тыуған яғына эшкә саҡырҙы. Бөтә ергә өлгөр, уңған егеттәр, ҡыҙҙар – Иҙел, Фаил, Илдар Алсыновтарға, Ләйсән Мостаеваға, Айгиз Ҡарасовҡа, Әмир Сараевҡа рәхмәт хаты тапшырҙы.\nКом: 0 // Уҡынылар: 1612 тапҡыр // Тотош уҡырға\nСәйләндәргә йән өрә\nЙәмғиәт // 30-11-2013, 00:52\nБер ваҡыт ҡыҙ туғаныбыҙ биҙәүестәрен күрһәтеп таң ҡалдырҙы. Матур төймәләр, ялтыр-йолтор алҡалар һәм беләҙектәр ысынлап күҙ яуын алырлыҡ ине. “Бындай матурлыҡты ҡайҙан алдың?” тигән һорауға ул ҙур ғорурлыҡ менән: “Үҙем эшләнем. Ә уларҙы яһарға беҙҙе Нәзирә Үзбәк ҡыҙы өйрәтә”, — тине.\nБыл әйберҙәр миндә шул тиклем ҡыҙыҡһыныу уятты, шуға күрә кисекмәҫтән уларҙы үреүсе, ваҡ ҡына сәйләндәрҙән ҙур сәнғәт әҫәре – мөғжизә тыуҙырыусы оҫтабикәнең үҙе менән яҡынданыраҡ танышырға маҡсат ҡуйҙым. Хәйер, башҡа ҡатын-ҡыҙ ҙа бындай гүзәллеккә битараф булмаҫ ине.\nКескәй саҡтан ҡул эштәренә әүәҫ Нәзирә тормошта күңеленә хуш килгән шөғөлдө, һөнәрҙе оҙаҡ эҙләй. Ҡайҙа инде ул үҫкән ваҡытта баланың һәләтен асыу, үҫтереү өҫтөндә эшләү! Хәҙер генә бындай мөмкинлектәр аҙым һайын. Йәнең теләгән түңәрәкте һайларға мөмкин. Ә Илеш районының Теләпән ауылында бындай мөмкинлек булһамы, Нәзирә һис ҡулынан ысҡындырмаҫ ине.\nКом: 0 // Уҡынылар: 1496 тапҡыр // Тотош уҡырға\nЮғарыраҡ баһаға лайыҡ\nЙәмғиәт // 30-11-2013, 00:47\n“Егет кешегә етмеш төрлө һөнәр ҙә аҙ” тигән халыҡ мәҡәле тап Фирҙәүес Ғәниев тураһындалыр ул. Үҙе йәшәгән Краснокамала ғына түгел, яҡын-тирәләге райондарҙа ла уны күптән “алтын ҡуллы оҫта” тип нарыҡлайҙар, исеме республикала ғына түгел, Башҡортостандан ситтә лә киң билдәле.\nҒүмеренең күп йылдарын нефть сығарыу тармағына, бер ҙә еңелдән булмаған экскаваторсы хеҙмәтенә бағышлаған, әле алтмыш йәшенә яҡынлаған ир-уҙаман ике ҡатлы өй һалып ингән. Уҙған быуаттың 90-сы йылдары аҙағында ул “Иң яҡшы шәхси йорт” республика конкурсы дипломына лайыҡ булған.\nФирҙәүес ағай ауылдаштарына ғына түгел, күрше райондарҙа йәшәүселәргә лә матур-матур өйҙәр күтәрергә булыша. Үҙе әйтеүенсә, Ҡалтасы, Краснокама һәм Яңауылда өс тиҫтәнән ашыу йорт уның ҡатнашлығында төҙөлгән.\nКом: 0 // Уҡынылар: 1348 тапҡыр // Тотош уҡырға\nСерле шар мөғжизәһе\nЙәмғиәт // 30-11-2013, 00:45\nҺеҙҙең бер бөтөн ағастан йоморо шар уйып эшләнгән, шуның эсендә тағы берәүһе, уныһының эсендә эсе ҡыуыш өсөнсө шар булған әйберҙе күргәнегеҙ бармы? Һәр береһе икенсеһенең эсендә айырым-айырым тәгәрәп йөрөй. Юҡ, тип яуап биререгеҙгә лә ышанам. Ә бына уны эшләүсе оҫта Сибай ҡалаһынан Әнүәр Игебаев булыр.\nАғастарға йән өргән тылсым эйәһе серле мөғжизәле композицияны эшләү өсөн генә дүрт йыл ваҡытын сарыф итә. “Башҡорт тубы” тип исемләнгән серле шарҙы тәүге тапҡыр күреүселәр, уны ҡулына алғас, төрлөсә әйләндереп ҡарай. Аптырап та ҡуя бәғзеләре: нисек инде, бер ниндәй ялғауһыҙ-ниһеҙ шар эсенә бер түгел, хатта өс шарҙы индерергә мөмкин? Ҡасандыр Мәскәүҙә халыҡ-ара күргәҙмәлә тамашасылар иғтибарына ике шарҙан торған “Ҡытай тубы” тәҡдим ителгән булған. Әнүәр Нуретдин улының “Башҡорт тубы” иһә өс шарҙан ғибәрәт!\nКом: 0 // Уҡынылар: 1173 тапҡыр // Тотош уҡырға\nИлһам сығанағы – балалары\nЙәмғиәт // 30-11-2013, 00:43\nРеспублика көнөнә арналған район йәрминкәһендә йыл һайын аллы-гөллө балаҫтар, келәмдәр, башҡа ҡул эштәре тәҡдим итеүсе ҡатын күптәрҙең иғтибарын йәлеп итә. Ғәлиәкбәрҙән Хөснә апай Исламбаева ул. Сығышы менән дә ошо ауылдан. Атаһы һуғышҡа киткәндә, үҙе әйтмешләй, әсәһенең күкрәгендә генә ҡалған ҡыҙға тиҫтерҙәре ыңғайына ауыр йылдарҙың, унан һуңғы осорҙоң байтаҡ әсе-сөсөһөн татырға тура килә.\n— Атайҙан өс бала ҡалдыҡ. Апайым ауырып үлеп китте. Белемде тыуған ауылымда алдым. Мәктәп VII класлыҡ ҡына ине. Район үҙәгендә артабан уҡырлыҡ әмәл булмағас, уҡыуҙы туҡтаттым, сөнки әсәйҙең ҡулы һынып ҡуйҙы, Сәғит ағайым армияға китте, ә Әсмә апайым ауырый. “Ҡыҙыл байраҡ” артелендә эшләнем. Ҡап та һуҡтыҡ, ҡыуғында ла йөрөнөк. Ҡыҫҡаһы, ниндәй эш бар, барыһына ла егелдек. Бер мәл мәктәп директоры Зәки Хаммат улы Сәғитов миңә: “Тырыш ҡына күренәһең, артабан уҡы”, – тине.\nКом: 0 // Уҡынылар: 1391 тапҡыр // Тотош уҡырға\n“Һәләт тә, тырышлыҡ та ҡандан килә...”\nЙәмғиәт, Анонстар // 30-11-2013, 00:39\n— Нимәне күрһәм, шуның менән шөғөлләнеп ҡарайым. Һәр береһен эшләге килә, — ти Вәсилә Фәтхетдинова.\nЮҡ, һис фәстереү юҡ оҫтаның һүҙендә. Үҙе әйтмәгән хәлдә лә, өй эсен биҙәгән әйберҙәре, бәйләгән кейемдәре, өҫтәлгә теҙелгән йомшаҡ уйынсыҡтары, төрлө материалдан үреп яһалған һауыт-һабаһы, диван-карауат япмалары һәм башҡа әйберҙәр шул турала һөйләй. Ысынлап та, һәр береһен эшләгеһе килеп, теләген тормошҡа ашырған.\nКемгә нисектер, миңә ҡалһа, һәләт тәбиғәттән, ҡандан килә. Оҫталыҡ иһә ошо һәләткә тырышлығыңды ҡушһаң ғына, ваҡыт үтеү менән “яулап” алына. Бер уйлаһаң, ер йөҙөндә һәләтһеҙ кеше юҡ – һәр кем күңелендә өлөшөнә төшкән көмөшөн йөрөтә. Тик ана шул тырышлыҡ булмау, тормошта Хоҙай биргәнде баһалап бөтмәү, үҙ урыныңды тапмау әҙәм балаһын ел ыңғайына йөрөтә.\nКом: 0 // Уҡынылар: 1825 тапҡыр // Тотош уҡырға\nСәйәсәт // 30-11-2013, 00:31\nУчалы районында хакимиәт башлығы итеп Фәрит Фәтих улы Дәүләтгәрәев ҡайтанан һайланды.\nУл 1977 йылдың 13 майында Учалы ҡалаһында тыуған. Юғары белемле: Өфө дәүләт нефть техник университетын, Башҡортостан дәүләт хеҙмәте һәм идара итеү академияһын тамамлаған.\nХеҙмәт юлын 1998 йылда “Ишембай-нефть” нефть-газ сығарыу идараһында слесарь-ремонтсы булып башлай. 1999—2001 йылдарҙа — Учалы тау-байыҡтырыу комбинатында, 2001—2011 йылдарҙа “Башкирнефтепродукт” йәмғиәтенең Учалы филиалында, диорит карьерында, Учалы ҡалаһының төҙөлөш-монтаж идаралығында эшләй. Артабан район хакимиәте башлығы вазифаһын башҡара. 2011—2013 йылдарҙа район хакимиәте башлығы булып эшләй.\nКом: 0 // Уҡынылар: 1179 тапҡыр // Тотош уҡырға\nБюджет ҡабул ителде\nСәйәсәт // 30-11-2013, 00:28\nОшо көндәрҙә республика парламенты депутаттарының өсөнсө ултырышы булды. Көн тәртибенә алтмышҡа яҡын мәсьәлә сығарылды.\nХөкүмәт сәғәтендә депутаттар республиканың Мәғлүмәт технологиялары агентлығы етәксеһе Илдар Ямаловтың сығышын тыңланы. Ул дәүләт власы һәм муниципаль райондарҙың урындағы үҙидара органдары эшмәкәрлегендә заманса мәғлүмәт технологияларын ҡулланыу тураһында һөйләне. Шулай уҡ Дәүләт Йыйылышы — Ҡоролтай ҡарамағындағы Йәштәр йәмәғәт палатаһы эшмәкәрлегенә арналған доклад тыңланды, дүртенсе йыйылышҡа кандидаттар билдәләнде.\nДепутаттар егерменән ашыу закон проектын ҡараны, уларҙың бер нисәүһе закон статусын алды. Киләһе йылға республика бюджеты ҡабул ителде, 2015, 2016 йылдарға яҡынсаһы ҡаралды. Башҡортостан Дәүләт Йыйылышы — Ҡоролтай Регламентына үҙгәрештәр индерелде. Тағы ла бер ҡабул ителгән законға ярашлы, парламент комитеттары янында даими эксперт органдары эшләйәсәк. Уның эсенә депутаттар, дәүләт власы һәм урындағы үҙидара органдары вәкилдәре, йәмәғәт ойошмалары, ғалимдар, белгестәр инәсәк.\nКом: 0 // Уҡынылар: 1164 тапҡыр // Тотош уҡырға\n“Йыртыҡ ямау менән шөғөлләнмәйек”\nСоциаль мәсьәлә // 30-11-2013, 00:27\nНиһайәт, Рәсәй почтаһының эшмәкәрлегенә ҡарата халыҡтың дәғүәләрен Хөкүмәт етәкселәре ишетте!\nАйҙар буйы килгән хаттар, һуңлаған гәзит-журналдар, сүплеккә ырғытылған посылкалар, кешенең ялыуҙарын бар тип тә белмәү, ғәмһеҙлек тамам йөҙәткәйне бит һуңғы йылдарҙа. Ошо көндәрҙә Хөкүмәт етәксеһе Дмитрий Медведев милли операторҙың 2023 йылға тиклемге үҫеш стратегияһы буйынса махсус кәңәшмә үткәрҙе. Рәйестең әйтеүенсә, почтаның хәҙерге хәле үтә ауыр, реформа үткәрмәгәндә уның бөтөнләй юҡҡа сығыуы ихтимал. Рәсәй почтаһының хәле нилектән мөшкөлләнгән һуң?\nКом: 0 // Уҡынылар: 1231 тапҡыр // Тотош уҡырға\nАлтын йүгән атты яҡшыртмаҫ, тиһәләр ҙә...\nИҡтисад // 30-11-2013, 00:22\nРеспубликабыҙ халыҡ-ара кимәлдә үҙенең абруйын үҫтереү буйынса әүҙем эш алып барасаҡ. Был турала Хөкүмәт Президиумының ошо мәсьәләгә арналған ултырышында билдәле булды.\nБашҡортостандың абруйын үҫтереү буйынса концепция проекты әҙер, ул тап ошо ултырышта раҫланды ла инде. Был документ халыҡ-ара кимәлдә республиканы яҡшыраҡ танытырға, күптәрҙе беҙҙең менән хеҙмәттәшлеккә ынтылыуға этәрергә тейеш.\n– Донъяға Башҡортостанды заманса иҡтисады булған, сифатлы тауарҙар етештереүсе, инвестицияларға һәм хеҙмәттәшлеккә һәр ваҡыт әҙер, уңышлы төбәк итеп күрһәтергә теләйбеҙ, – тине Президент. Рөстәм Хәмитов фекеренсә, иҡтисадтағы тотороҡлолоҡ, инвесторҙарға "йәшел ут", ғәҙел һәм асыҡ сәйәсәт был эштә беҙгә төп ярҙамсы булырға тейеш. Шул уҡ ваҡытта республика халҡы ла үҙенең көнкүрешенең көндән-көн яҡшыра барыуын тойһон ине: әгәр кешеләр Башҡортостанда йәшәүе менән ғорурлана икән, был иң дөрөҫ күрһәткес буласаҡ.\nКом: 0 // Уҡынылар: 1064 тапҡыр // Тотош уҡырға\nБеҙҙән – каучук, һеҙҙән – дарыу\nИҡтисад // 30-11-2013, 00:21\n– Германия менән Башҡортостан араһында хеҙмәттәшлек нығына. Республикаға немец делегацияһы, эшлекле даирә вәкилдәре йыш килә. Апрелдә Германияның Рәсәйҙәге илсеһе Ульрих Бранденбург менән осрашҡайныҡ, үткән аҙнала “Сименс”, “Эберспехер” компаниялары менән һөйләшеү булды, – тине республика етәксеһе Рөстәм Хәмитов Германия Федератив Республикаһының Екатеринбургтағы Генераль консулы Андреас Классен менән осрашыуҙа.\nРөстәм Зәки улы шулай уҡ Өфөлә виза үҙәге асылыуына ыңғай ҡарашта булыуын, был беҙҙең граждандарҙың виза алыу мәшәҡәтен күпкә кәметәсәген белдерҙе.\nБөгөн Башҡортостанда немец капиталы ҡатнашлығында компаниялар эшләй, берлектәге предприятиелар бар. Быйыл туғыҙ айҙа тышҡы сауҙа әйләнеше 166 миллион доллар тәшкил итә, шул иҫәптән экспорт –15 миллион, импорт – 151 миллион доллар. Экспорттың төп өлөшө химия тауарҙарына, каучук, алюмин, ҡара металға тура килә. Германиянан беҙгә машиналар, ҡорамалдар, дарыу һәм башҡа тауар килә.\nКом: 0 // Уҡынылар: 796 тапҡыр // Тотош уҡырға\nХеҙмәтенә күрә — хөрмәте\nЙәмғиәт // 30-11-2013, 00:19\nБашҡортостан Республикаһы Президенты указдарына ярашлы, Стәрлетамаҡ ҡалаһындағы "Электр селтәрҙәре" предприятиеһы инженеры Анисимов Владимир Иванович, Стәрлетамаҡ ҡалаһы хакимиәте башлығы урынбаҫары Зарипов Миҙехәт Рәфҡәт улы, Стәрлетамаҡ ҡалаһы хакимиәтендәге торлаҡ-коммуналь хужалыҡ бүлегенең баш иҡтисадсыһы Зуделина Роза Миңләхмәт ҡыҙы, "Башкиравтодор" йәмғиәтенең Әбйәлил идаралығы машинисы Ҡарнаев Нәғим Үлмәҫҡол улы, Стәрлетамаҡ ҡалаһындағы Һыу тәьминәте компанияһының бүлек начальнигы Кремнева Валентина Николаевна, "Башкиравтодор" йәмғиәтенең Әбйәлил идаралығы шоферы Ырыҫҡужин Ирек Таштимер улы, Стәрлетамаҡ ҡалаһындағы Торлаҡ хужалығы тресының слесарь-сантехнигы Слетнев Леонид Викторович, "Урал аръяғы" машина-технологик станцияһының Әбйәлил филиалы шоферы Хәлитов Рәмил Рафиҡ улы Башҡортостан Республикаһының Почет грамотаһы менән бүләкләнде;\nКом: 0 // Уҡынылар: 596 тапҡыр // Тотош уҡырға\nБәләне ваҡытында асыҡлау зарур\nСоциаль мәсьәлә // 30-11-2013, 00:13\nЗаман ҡаҙаныштары ни тиклем алға китһә лә, кешелек көсө һәм ҡеүәте етмәгән бәләләр донъяла әлегә бихисап. Шулар иҫәбенә дәүер афәтен – СПИД сирен дә индереү зарур. Ҡыҙғанысҡа ҡаршы, йылдан-йыл был ҡурҡыныс сиргә тарыусыларҙың һаны арта бара, ә уны дауалау әмәле әлегәсә табылмаған.\nБашҡортостандағы хәл дә әллә ни ҡыуанырлыҡ түгел. Шуныһы аяныслы: ВИЧ (кеше иммунодефициты вирусы) йоҡторған ҡатын-ҡыҙ күбәйә, сирле парҙар арта. Һөҙөмтәлә быуат сиренә дусар балалар донъяға килә.\nИнҡар итеп булмаған был афәттең, ҡыҙғанысҡа ҡаршы, һәр кемдең ғаиләһенә ҡағылыуы ихтимал. Унан ҡотолоуҙоң төп юлдарының береһе – проблема хаҡында хәбәрҙар булыу, сир тураһында күберәк мәғлүмәт туплау. Ошо йәһәттән Республика СПИД-ты, йоғошло сирҙәрҙе иҫкәртеү һәм уларға ҡаршы көрәш үҙәге педиатры Изолина Риф ҡыҙы БИГЛОВАнан ҡайһы бер һорауҙарға яуап алдыҡ.\nКом: 0 // Уҡынылар: 737 тапҡыр // Тотош уҡырға\nӘсәлек капиталы кәрәк әле\nСоциаль мәсьәлә // 30-11-2013, 00:09\nБелеүебеҙсә, 2025 йылға тиклем Рәсәй Федерацияһының демографик сәйәсәте концепцияһын тормошҡа ашырыу буйынса төрлө саралар ойошторола. Маҡсат бер — халыҡ һанын тотороҡло итеү һәм уның үҫеше өсөн шарттар тыуҙырыу. Бик мәслихәт эш, тип барыбыҙҙың да указды хуплап ҡаршы алыуыбыҙ иҫтә.\nОҙайлы проектҡа өмөт ҙур\nДемографик сәйәсәттең таяныр өс терәге булыуын яҡшы беләбеҙ: тыуымды ишәйтеү, ғүмерҙең оҙайлылығын арттырыу һәм Рәсәйгә сит ил халҡын күпләп йәлеп итеү. Ҡыҫҡаһы, ошо йүнәлештәрҙә ең һыҙғанып эшләү, төптән уйланылған закондар, ҡарарҙар нигеҙендә аҙымдарыбыҙҙы нығытыу мөһим.\nТәүге бурыс — хеҙмәткә һәләтле йәштәгеләрҙең үлем кимәлен йыл да 2-3 процентҡа кәметеү.\nКом: 0 // Уҡынылар: 1022 тапҡыр // Тотош уҡырға\nАртҡа 1 2 3 4 5 6 7 8 9 10 ... 26 Алға Бит башына


Яҙмышым Бөрйәндән айырылғыһыҙ. — Викидәреслек\nЯҙмышым Бөрйәндән айырылғыһыҙ.\nБөрйән районының ойошторолоу тарихынан(90 йыллыҡ юбилейына ҡарата)\nБөйөк Ватан һуғышы ветераны, Иҫке Собханғолдоң ғына түгел, тотош райондың абруйлы аҡһаҡалы, гәзитебеҙҙең оҙаҡ йылдар дауамында әүҙем хәбәрсеһе Ваһапов Абдулла Ноғоман улының районыбыҙға бирер баһаһы – шәхси күҙәтеүенән, күргән-кисергәненән, райондаштарына әйтер һүҙе – йөрәге түренән. Тере энциклопедия, тип әйтергә була уны – район тарихын, ер-һыу атамаларын, кешеләрҙе биш бармағылай белә, әле булһа өҫтәленән гәзиттәр өҙөлмәй, телевизорҙан ил, донъя яңылыҡтарын тыңлап, бөтә яңылыҡтан хәбәрҙар булып, хатта Энгельстан цитаталар килтереп хәбәрен һөйләп ултыра әле ул шәп бабай!\n1 Район ойошторолоу тарихынан\n2 Үҫеш баҫҡыстары\n3 Эпилог урынына\nРайон ойошторолоу тарихынанҮҙгәртергә\nТәүҙә район үҙәге Мәндәғолда булған, беҙ 3 - сө Бөрйән волосына ҡарағанбыҙ. 1925-1926 йылдар тирәһе ул янған, шунан волость үҙәге Янһарыға (Яңы Собханғол) күскән.\nАртабан – Иҫке Собханғолға, сөнки был ауыл урта төшта урынлашҡан. Элек бит райондарҙы ырыуға ҡарап ойошторғандар. Беҙ – Бөрйән ырыуы.\nТимерҙән түбән ауылдар ошо ырыуға ҡарай. Иҫәнғазы, Йәрмөхәмәт ауылдары бөткән ауылдар исемлегендә.\nТағы күп кенә ауылдарҙың ике исеме булған. Мәҫәлән, Йәрмәхәмәт ( Маҙалы ), Иҫәнғазы( Күскәрбәәк ), Кейекбай ( Баштире ).\nБаштиренең тарихы бар: бер һунарсы төлкөнө баҫтырып, алалмай урманда йоҡлай. Өшөй был. Иртәгәһенә тотоп, төлкөнө һуя ла, тиреһен бүрек урынына башына кейеп ҡайта. Шунан Баштире килеп сыҡҡан.\nРайондың үҫеше минең күҙалдымда үтте инде ул. Ҙурыраҡ ауылдарҙа колхоздарҙың идараһы, бәлкәйерәктәрендә бригадалары булды. Райондың тәүге һабантуйын да хәтерләйем әле – ул әлеге Мәжит Ғафури урамындағы тигеҙ ерҙә үтте.\nРайонда тәүгеләрҙән булып урта мәктәпте тамамлаусыларҙы шунда тәбрикләнделәр . Иҫәнғазынан (бөткән ауыл) Алғазин Зиннәткә шунда алтын миҙал тапшырылды.\nАйытбаев Мөҙәрис, Барыев Самат, Фәйзуллина Хәжирә, Хәлитов Кәлимулла, Байшөғөрова Зөлхизә, Назаров Мөҙәрис, Сәғитов Барыйҙар тәүге ҡарлуғастар булды.\n1942 йылда Ишкинина Асия йәшәгән ерҙән түбән яҡты һыу баҫты. Һыу диңгеҙ булды. Кешеләрҙең ҡайһылары балнис тауына алып мендереп ҡалды, бәғзеләр ҡыйыҡ башында тороп ҡалды.\nУл йылды яҙ иртә килде. Алағуян тамағында йәшәй инем. Леспромхозға тип түбән төшһәм, ҡабаҡ аҫтынан һыу сыҡҡан. Аҙаҡтан белдек - Әүжәндең быуаһы йырып сыҡҡан булған. Бөтә документ, архив, китаптар юҡҡа сыҡты.\nБайназар, Монасип тирәләре лә һыу аҫтында ҡалды. Ул саҡта райсовет Әүжәндән ағыҙып алып киленгән байҙар йортоноң бинаһында ине. Ҡарағайҙары йыуан, матур йорт булып иҫтә ҡалған.\nАғас мәктәп бер ҡатлы булды, икенсе ҡатын төҙөгәйнеләр, янды. Мәсетте Матросов урамына төкөлгән ергә алып барып ултырттылар.\nХәҙерге Ленин урамы барып боролған ерҙә леспромхоз булды, күпер төбөндә – дәүләт банкы. Райпо барлыҡҡа килде. Иҫке Собханғол ысын район үҙәгенә әйләнде.\nТипография , редакция хәҙерге полиция урынлашҡан ерҙән түбәнерәк ағас йортта ултырҙы, уның башы шифер менән ябылған ине.\nУл заманда Тимер ауылында таш сығарҙылар. Ул йоҡа ғына ине. Шуны ташып, редакция башын яптылар. Раскулачивание башланғас бында килеп 8ыйын4ан урыҫтар Бөрйән кешеһе булып китте. Әүжәндән, Кананикольскиҙан килделәр.\nХоҙайбирҙин Тимерйән ҡарт Әүжәндә Ермолин тигән байҙа эшләгән. Эҙәрлекләүҙән ҡасып, теге бай Бөрйәнгә Еремеев булып килгән . Дәүләт банкы башлығы, леспромхозда бухгалтер булды ул. Ул саҡта белемле кадрҙар юҡ, булғандарына “кулак” мөһөрө баҫып, баштарын ашап бөтәләр.\nАғасты Күркәтауҙа ҡырҡалар ине, әммә контораһы бында булды. Яйлап коммуналь хужалыҡ, “Стройучасток” тигән нәмә асылды.\nМолотилка юҡ, тәпәс менән тары һуғырҙар ине. Уға бәйле таҡмаҡ та бар: Ғәлләм мулла өмә иткән Әтәс һуйып тәпәскә. Тәпәс өмәһенә кемгә әйткән? – Кәшәф менән Ғәббәскә. Тарихы былай: Ғәббәс мулланың әбейе, өмәгә тәкә һуяйыҡ, тигән. Тегеһе, ҡыҙғанып, әтәс кенә һуйҙыртҡан.\nХалыҡ бик фәҡир йәшәне: өҫтөндә – киндер ыштанкүлдәк. Һәр ауылда кешенең әлеге картуфы үҫкән баҡсаһында киндер үҫте. Шуны йолҡоп алып, эшкәртеп, станокҡа һалып киндер сүс һуғалар ине. Эсендәге орлоғон да алаһың.\nИгенде ҡул менән сәсә торғайнылар. Муйындарына аҫып алып, һибеп сәсәләр ине. Ерҙе һуҡа менән һөрҙөләр. Төп иген дә тары ине. Күп ауылдарҙа климат ныҡ ҡаты булды – сәскән нәмәһен ҡырау өтә лә ҡуя торғайны.\nЙылға башында ултырған ауылдар ыҙаланы ҡырауҙан. Иген, йәшелсә сәсә алманылар ошо сәбәпле.\nКеше ваҡ мал көттө. Тиреһен Әүжәнгә алып барып иләтеп, тиртун, толоп тектереп алырҙар ине. Ашау яғы хөрт булды. Игенен һуғып алһа, бирешмәне. Ярманы килелә төйөп, игенен ҡул тирмәнендә тарттырып йәшәне халыҡ.\nӘтектә быуа быуып, тирмән ҡуйҙылар. Районға локомобиль килгәс, ул тирмәнде өйрөлттө, икенсе яғында ағас быстылар. Тәүге локомобилде Афанасий Евдокимовович Быков ҡорҙо. Бында уны утын яғып эшләттеләр.\nКолхоздар ойошторолғас, улар иген сәсә башланы. Кешеләргә трудоденгә иген бирҙеләр.\n“Меспром” тигән предприятие таҡта яра башланы. Халыҡ ҡабыҡ башлы өйөн таҡта башлыға алмаштырҙы.\nХалыҡ инде аҙыраҡ тын алып, рәхәтләнеп йәшәйем тигәйне, бынау фашист ҡороғоро яу асты. Башҡортостан 15 йылға артҡа тәгәрәне. Быйма баҫтыра алмаған кеше ойоҡ менән сабата кейҙе.\nРайон түрәләре гел ситтән килде. Райком, райсовет, милиция начальнигы – гел ситтән ине. 1937 йылда уларға “халыҡ дошманы” мөһөрө баҫып, алып китеп бөттөләр. Мин белгәндән иң йыртҡысы Фәйрүзов булды, Шишмәнеке ине. Тейешен дә, тейеш түгелен дә төрмәгә тыҡты.\nШул осорҙан бер тарих. Мәһәҙейҙәр арҡала ер һөргәндәр. Шунда бер Хәсәнов тигән ҡарт иртән тороп төшөн һөйләгән: “Егеттәр, бөгөн төш күрҙем әле: колхозды тараталар ҙа, беҙгә бүлеп бирәләр икән, тейем”, - тигән. Арҡаға бер кем килмәгән, бер кем ҡайтмаған, әммә теге ҡартты 10 йылға ебәргәндәр ошо төшө өсөн.\nОшаҡсылар донос аҫтына үҙ фамилияларын яҙмаған – гел рус фамилияларын уйлап яҙғандар. Тарыуалдан Ғәйзулла атлы берәү, мәрәкәләп: “Егеттәр китеп бөттө, беҙгә ҡатындар мул ҡалды”, - тигәне өсөн 10 йыл йөрөп килә.\nБойҙай икмәге ашай алманыҡ беҙ. Аҡ икмәкте 1939 йылда ғына күрҙек. Дөгө ярмаһының исемен дә белмәнек, булғаны тары булды.\nКилеп тороп өй башына ит, һөт, май, йомортҡа, йөн йөкләмәһе һалдылар. Уны, бар, үтәмәй ҡара! Майҙы иретеп кенә тапшырҙыҡ. Шәкәр менән тоҙ камауай – ҡул тирмәнендә тартып алаһың. Нужа ҡаласын күп ашаныҡ инде... Һөйләһәң, китапҡа һыймаҫ.\nҺе, хәҙерге тормош – үҙе ожмах. Элек бөтә нәмә ҡул менән эшләнһә, хәҙер кеше кнопкаға ғына баҫып донъя көтә. Тормоштоң ҡәҙерен генә белер кәрәк. Элек бер ҡат кейемгә зар-интизар булһаҡ, хәҙер шифоньер тулаһы кейем – ҡайһыһын кейергә белеп булмай .\nРизыҡты инде әйтәһе түгел – өҫтәлдәр төрлө ниғмәт һыйҙан һөғылып тора. Рәхәт йәшәй кеше хәҙер, үтә рәхәт йәшәй. Ошо матур, тыныс тормоштан айырмаһын инде ил-көндө. Һуғыш сыҡмаһын, аслыҡяланғаслыҡ миктәтмәһен – ошо ғына теләк!\nЭйе, һуғыш дәһшәтен үҙ йөрәге аша үткәргән ветеранды ил - көнгә , райондаштарына әйтер һүҙе тос һәм һәлмәк. Бөгөн булһа гәзит уҡып, телевизорҙан донъя, ил-күс йәшәйеше хаҡында мәғлүмәттәр ҡарап, һәр нәмәгә үҙ баһаһын биреп ултырған аҡһаҡал ул Абдулла бабай. Күпте күргән, күпте кисергән. Тормош нужаһы, күргән-кисергәне уның күңелен ҡатырмаған, киреһенсә, ошо тормошҡа һөйөү уятҡан, ғүмерҙәрҙең ҡәҙерен белеп, һәр нәмәгә риза булып йәшәргә өйрәткән. Һаулыҡтан , күңел тыныслығынан, имен ҡартлыҡтан айырмаһын уны... А. ҒАРИФУЛЛИНА\n2020 йыл, 21 август, йома, № 67 (10411)\nСығанағы — «https://ba.wikibooks.org/w/index.php?title=Яҙмышым_Бөрйәндән_айырылғыһыҙ.&oldid=23754»\nПоследний раз редактировалась 30 ноябрь 2020 в 23:13\nБыл бит һуңғы тапҡыр 23:13 30 ноябрь 2020 үҙгәртелгән.


Башҡортостан мосолмандарының Диниә назараты китап әҙерләй // Йәмғиәт | новости башинформ.рф\nБашҡортостан мосолмандарының Диниә назараты китап әҙерләй\n18:10, 16 июля 2012 Йәмғиәт\nБашҡортостан Республикаһы мосолмандарының Диниә назараты ошондай уҡ исемле китап әҙерләй. Был ваҡиға Башҡортостан Республикаһы мосолмандарының Диниә назаратын ҡайтанан тергеҙеүгә 20 йыл тулыуға арнала, тип хәбәр иттеләр ведомствоның матбуғат хеҙмәтенән. Баҫмаға мөфтиәт тарихы, төҙөлөшө, президиумы, уҡыу йорттары, район мөхтәсибәттәре, ойошма партнерҙары һәм уның эшмәкәрлеге тураһында мәғлүмәт индереләсәк. Мәҡәләләрҙән тыш, китапта фотоматериалдар ҙа урын аласаҡ.\nБаҫманы нәшергә Башҡортостан Республикаһы мосолмандары Диниә назараты рәйесенең мәғариф һәм тышҡы бәйләнештәр мәсьәләләре буйынса урынбаҫары Руслан Сәйәхов әҙерләй. Китап Ислам мәҙәниәтенә, фәненә һәм мәғарифына ярҙам фондының матди ярҙамында донъя күрәсәк.\nТеги: мосолмандарҙың диниә назараты


Бөгөн Өфөнөң Салауат Юлаев командаһы континенталь хоккей лигаһы сиктәрендә Новосибирскта урындағы Себер менән көс һынашты\nИҫәпте юлаевсылар асты. Дмитрий Макаров уңышҡа өлгәште. Әммә осрашыу аҙағына тиклем Себер уйынсылары Владимир Сохатский ҡапҡаһы артында өс тапҡыр ҡыҙыл ут тоҡандырып еңде. Киләһе уйынын юлаевсылар үҙ майҙанында үткәрә. 23-сө сентябрь Мәскәүҙең Динамоһын ҡабул итә.


Сатира һәм юмор! » Страница 9 » Архив газеты "Йәшлек"\nИке ханым һөйләшә. Береһе:\n– Ирем эсергә яратҡан дуҫтары менән араны өҙҙө. Аҙаҡтан эсеүҙе бөтөнләй ташланы. Тәмәкенән дә баш тартты, – ти.\n– Бик яҡшы булған, әхирәткәйем, – ти икенсеһе. – Хәҙер гөрләшеп, пар күгәрсендәрҙәй йәшәйһегеҙҙер инде улайһа. Мин һеҙҙең өсөн бик шатмын.\n– Эйе, йәшәмәй тор. Әйберҙәрен йыйып, үҙе лә өйҙән сығып китте бит.\nЯңы урыҫ «Ерләү» бюроһына килә лә:\n– Миңә алтын тотҡалы, кондиционерлы һ. б. 4х4 метр ҙурлығындағы ҡара төҫтәге табут кәрәк, – ти.\n– Ә алып ҡасмаһындар өсөн һеҙгә ниндәй фирманың сигнализацияһын тәҡдим итергә?\nЙәш егет йөрөгән ҡыҙын ресторанға алып килә. Һәм ундағы хаҡҡа шаҡ ҡатып, ҡыҙына:\n– Йә, минең «һимеҙкәйем», һайла, – ти.\nГраждандар оборонаһы дәресе бара. Уҡытыусы:\n– Балалар, мине иғтибар менән тыңлағыҙ: сиреналар һыҙғыра, һауа тревогаһы иғлан ителә, – ти.\nБөтә уҡыусылар ҙа парталар аҫтына төшә. Бер уҡыусы ғына бер нимә булмағандай ултыра.\n– Ильяс, һин нимә эшләп ултыраһың, башыңды ҡотҡар! – ти уҡытыусы.\n– Һуғышта геройҙар ҙа булғанын оноттоғоҙмо ни? – тигән малай эре генә.\n«Яңы урыҫ» улына:\n– Ике икең нисә була? – ти.\n– Һин нимә, йүләр, ниндәй алты, дүрт була бит, – тип асыулана атай кеше.\n– Юҡҡа тауыш күтәрмә әле, атай, мин бик яҡшы беләм, бер аҙ һатыулашайым, тигәйнем.\nКире ҡайтырға << 1 5 6 7 8 9 10 11 12 13 40 >> Киләһе бит


ҠЫШ АЙЫНЫҢ АҠ БУЯУЫ. ӘКИӘТ\n15 Февраль 2021, 16:01\nНӘСИМӘ ҒАЙСИНА. Борон заманда күктән ҡара төҫлө ҡарҙар, һары төҫлө ямғырҙар яуған, ти. Ерҙә ҡара, һоро төҫлө сәскәләр үҫкән.Йылбикәгә миҙгелдәренең бындай төҫтәре һис тә генә оҡшамаған, ти.Һәр миҙгелдең матур төҫө булһын, тип, уйлаған. Бер көндө баҙарға барып төрлө-төрлө буяу ҡәләмдәре һатып алған. Йылбикә буяуҙарын өҫтәлгә һалып, ябып ҡуйған да, дүрт миҙгелен саҡырып алған:\n– Ябыу аҫтында бүләктәрем ята. Бүләгемде үҙегеҙ алырһығыҙ! Тик күҙегеҙҙе йомған килеш йыйып алырһығыҙ. Мин бишкә тиклем һанағас ҡына күҙегеҙҙе асырһығыҙ! – тигән.\nЙәйбикә барыһынан да сос буған. Ул иң күп буяу ҡәләмдәре йыйып өлгөргән, ти. Буяуҙары төрлө-төрлө төҫтәрҙә икән. Көҙбикә һары, һарғылт буяуҙар йыйған. Яҙбикәһе күк, күһел, зәңгәр, зәңгәрһыу төҫлө буяуҙарына шат булған, ти. Ҡыш айы күҙен асып ҡараһа – аҡ төҫлө генә буяу ҡәләмдәре тура килгән, ти. Ул бер төрлө генә буяуҙарына риза булмаған.\n– Миңә лә, матур буяуҙар кәрәк! – тип илай башлаған, ти, иң кесе Ҡыш айы.\n– Юҡҡа илайһың! – тип йыуатҡан кесе айын.\nАҡ төҫ сафлыҡ билдәһе. Сабый донъяға килгәс аҡ биләүгә биләгәндәр. Аҡ уй – изге уй. Ундай кеше изгелек кенә эшләр. Юлға сыҡҡандарҙы, юлы уң булһын өсөн:«Аҡ бәхет юлдаш булһын» – тип оҙатҡандар. Йоҡлар алдынан, бер-беребеҙгә аҡ төштәр теләйбеҙ.\n– Ә ни була аҡ төш?\n– Йоҡлағанда матур төштәр күреп йоҡлаһын өсөн әйтәләр.\nХөрмәт ҡаҙанған оло кешене аҡһаҡал тиҙәр.\nҠыш айы үҙенең аҡ буяуҙарына бик ҡәнәғәт булған, ти.\nШул көндән башлап күктән ап-аҡ ҡарҙарын яуҙырған.\nАҡ ҡарҙарҙан һауа сафланған. Ағастарға аҡ төҫтәге мамыҡ шәл япҡан, ти. Шеш ҡолаҡ ҡуянды бүре, төлкө күрмәһен өсөн, аҡ тун кейҙереп ҡыуандырған. Хәҙер ҡуян, ҡыш көнө рәхәтләнеп ҡарҙа уйнай, йүгерә икән.\nБер ҡар бөртөгө бәләкәй генә ҡыҙҙың бейәләйенә ҡунған, ти. Ҡыҙ, ҡар бөртөгөнөң матурлығын оҡшатып,\nаҡ ҡағыҙҙан ҡар бөртөктәре эшләп элеп тә ҡуйған, ти.\nҠыштың аҡ төҫөн барыһы ла яратҡан.\nШунан алып Яңы йыл байрамын ап-аҡ ҡарлы Ҡыш айында үткәрер булғандар, ти.


Өфөлә ҡалаһының үҫешенә тос өлөш индергән кешеләр бүләкләнде // Йәмғиәт | новости башинформ.рф\nӨфөлә ҡалаһының үҫешенә тос өлөш индергән кешеләр бүләкләнде\n17:30, 5 июня 2014 Йәмғиәт\nӨфө ҡала Советында ҡала үҫешенә тос өлөш индергән кешеләрҙе бүләкләнеләр. Тантанаға 27 кеше саҡырылғайны, улар араһында төрлө һөнәр эйәләре: мәғариф һәм фән хеҙмәткәрҙәре, табиптар, сәнәғәт предприятиелары инженерҙары, торлаҡ-коммуналь хужалыҡ хеҙмәткәрҙәре, социаль хеҙмәткәрҙәр, хоҡуҡ һаҡлау органдары ветерандары һәм хеҙмәткәрҙәре, дәүләт хеҙмәткәрҙәре, ҡала Советы депутаттары. Ун граждан муниципалитеттың юғары наградаһына – Өфөнөң почетлы грамотаһына һәм «Ҡала алдындағы ҡаҙаныштары өсөн» түшкә таға торған билдәгә лайыҡ булды. Тағы ла 17 кеше Советтың Почет грамотаһын ҡабул итеп алды.\nНаградаларҙы ҡала Советы рәйесе Евгений Семивеличенко тапшырҙы.\n— Наградаларҙың статусына ҡарамаҫтан, һәр ҡайһыһының артында миллионлы Өфө халҡының рәхмәте, коллегаларығыҙҙың ихтирамы тора. Бүләкләү тураһында һеҙ эшләгән хеҙмәт коллективтары, ҡала депутаттары юллап йөрөнө, — тине Евгений Семивеличенко.\nБыға оҡшаш бүләкләүҙәрҙе Өфө ҡала Советы даими ойоштора. Улар ҡағиҙә булараҡ эре байрамдар: Яңы йыл, Халыҡ-ара ҡатын-ҡыҙҙар көнө, Өфө ҡалаһы көнө, Республика көнө алдынан уҙғарыла, тип хәбәр иттеләр ҡала Советының матбуғат хеҙмәтенән.\nТеги: ҡала советы,бүләкләүҙәр


"Уҫал" булһа ла, файҙаһы күп\n14 Июль , 19:00\nКрыжовникты халыҡ медицинаһында нисек файҙаланалар? Уны кемдәргә ашарға ярамай?\nКрыжовникты кем генә белмәй! Был тәмле һәм файҙалы емештең ботаҡтарындағы сәнскеләренә ҡаҙалмаған кеше юҡтыр. Шулай “уҫал” булыуына ҡарамаҫтан, уны күптәр баҡсаларында үҫтерә, емешенән ҡайнатма, джем, компот яһай.\nУл беҙгә Көнбайыш Европанан һәм Төньяҡ Африканан килтерелгән. Беҙҙең илдә XI быуатта үҫтерә башлайҙар. Тәүҙә берсень-крыж тип атап йөрөткәндәр. Уны помещиктар күпләп үҫтерергә яратҡан, емештән сифатлы вино һәм ҡайнатма яһағандар. Тик үткән быуат башында онло бәшмәк ауырыуы арҡаһында бөтә крыжовник плантациялары юҡҡа сыҡҡан. Селекционерҙар был сиргә ҡаршы торорлоҡ сорттар сығарыуға өлгәшһә лә, крыжовниктың “абруйы” ҡаҡшаған, уны аҙыраҡ үҫтерә һәм ҡуллана башлағандар.\nУңған хужабикәләр бөгөн дә унан тәмле ҡайнатма, компот, джемдар эшләй.\nКрыжовник емештәре сәләмәтлек өсөн файҙалы рутинға, С, В1, РР витаминдарына бай, унда пектин, күҙәнәкле туҡыма, дуплау матдәләре, микро- һәм макроэлементтар күп. Хатта унда тимер алмаға ҡарағанда байтаҡҡа күберәк. Өлгөргән емештәрҙә аскорбин кислотаһы бешеп етмәгән емештәрҙәге менән сағыштырғанда ике тапҡырға күберәк.\nС витамины буйынса бары ҡара ҡарағаттан ғына бер аҙ ҡалыша. В һәм Р төркөмө витаминдары ҡан тамырҙары тиресәләрен нығыта. Ябығырға теләгәндәр өсөн дә ул тәмле аҙыҡ. Шуға күрә уны йыш ҡына диеталағылар ҡуллана ла инде.\nХалыҡ медицинаһында крыжовникты ауыртыуҙы баҫыу, бәүел ҡыуҙырыу, эс йомшартыу өсөн файҙаланғандар. Ашҡаҙан-эсәк сирҙәрен дауалау маҡсатында уның емешен генә түгел, ә тамыры ҡайнатмаһын да уңышлы ҡулланғандар. Емешендәге пектиндар организмдан ауыр металдарҙы, радионуклидтарҙы сығарыу һәләтенә эйә, ә кислотаһы матдәләр алмашыныуын яҡшырта. Белгестәр әйтеүенсә, ашҡаҙан сей яраһынан яфаланғандарға крыжовник ашау тәҡдим ителмәй, шулай уҡ колит һәм энтероколит сирҙәре мәлендә уны ашауҙан тыйылып торорға кәрәк.


Тәрән йылға тын ағыр, йәки “Атанан күргән – уҡ юнған” ҡыҙҙар ҙа бар беҙҙә » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Тәрән йылға тын ағыр, йәки “Атанан күргән – уҡ юнған” ҡыҙҙар ҙа бар беҙҙә\nТәрән йылға тын ағыр, йәки “Атанан күргән – уҡ юнған” ҡыҙҙар ҙа бар беҙҙә 14.09.2018 // Йәмғиәт\n…Редакцияла тынғыһыҙ, мәшәҡәтле көндәрҙең береһе. Бөгөн һине нимә көткәнен – ашығыс командировкамы, юғары даирәләрҙә үткән сарамы, авторҙар менән осрашыумы – барыһын да алдан күҙаллап, планлаштырып бөтөүең бик тә икеле. Әле лә шулай, үҙебеҙҙең эш ҡаҙаны: социаль проблемалар бүлегенең ишеген асыу менән ҡәләмдәшем Гүзәлиәнең бер ҡатын-ҡыҙҙың аһ-зарлы телмәрен борсолоп, уйсан йөҙ менән тыңлауына шаһит булдым. Ҡатын сығып китте, бүлмәне тәрән тынлыҡ баҫты…\n– Ни эшләргә, нисек ярҙам итергә был бисараға? Әллә күпме инстанцияларҙа булып, төрлө кимәлдәге түрәләр менән осрашып та хәл итә алмағастары, журналист нимә ҡылһын? – тип уфтана Гүзәлиә, был ханымдың ауыр яҙмышын тәфсирләп күҙ алдына килтергәндән һуң.\nЭскеселәр ғаиләһендә тыуып үҫкән сыуаш ҡыҙының тормошо әсенештәрҙән, ҡайғы-хәсрәттән генә яралған тиерһең. Ҙур ауырлыҡтар менән медицина училищеһын тамамлап сыға. Балаһының ҡот осҡос кәмселектәр менән тыуыуы ла, ирҙең сабыйын танымауы ла уның яҙмышында кәртә була алмаҫ ине, бәлки, әгәр барып төртөлөр, бәләкәй генә йәшәр мөйөшө булһа. Сабыйын дәүләт тәрбиәһенә биреүҙе күҙ алдына ла килтермәгән әсә торлаҡ йүнләп ҡайҙа ғына мөрәжәғәт итһә лә, хәлен аңлап, кәңәш иткән чиновник та, етәксе лә табылмай. Ахыр сиктә бөгөн Матбуғат йортондағы бер нисә редакцияла булғандан һуң, беҙҙең бишенсе ҡатҡа ла күтәрелгән.\n“Ярҙам итмәһәгеҙ, үҙемә үҙем ҡул һалырға ғына ҡала”, тине бит әле Ольга. Уйлашып ҡарарбыҙ, тинем дә ул тынысландырыу өсөн…” – кеше ҡайғыһын йөрәге аша үткәргән Гүзәлиәнең хәл-торошон яҡшы аңлайым, быға оҡшаш ваҡиғаларға аҙ шаһит булырға тура килмәне шул.\nУйлай-уйлай төрлө дәрәжәле ойошмаларҙы, таныштарҙы барланыҡ. Бихисап улар, тик беҙгә һылтау эҙләмәй аныҡ ярҙам ҡулы һуҙырҙайы, торлаҡ мәсьәләһен хәл итерҙәйе кәрәк.\n– Минеңсә, ярҙам итһә, бары Лилиә Салауат ҡыҙы (Л.С. Ғүмәрова ул саҡта Башҡортостан Хөкүмәтендә эшләй ине, хәҙер – сенатор) ғына булдыра алыр. Ятып ҡалғансы, атып ҡалырға кәрәк, – тигән кәңәште тотоп, Гүзәлиә шунда уҡ хат әҙерләү, бәйләнеш булдырыу эшенә тотондо.\nЫсынлап та, беҙҙең ышаныс аҡланды: Гүзәлиәнең тырышлығы, сослоғо менән Ольга бүлмәле булды, “Башҡортостан” гәзитендә күләмле мәҡәлә донъя күрҙе. Рәхмәт һәм шатлыҡлы күҙ йәштәренә мансылған открыткалар коллегама яуып торҙо. Бында, әлбиттә, журналистың профессиональ оҫталығынан бигерәк, уның күптәргә тәтемәгән кешелеклелек, сит ҡайғыны үҙенекеләй күреп ҡабул итеү, миһырбанлыҡ, шәфҡәтлелек тойғолары хаҡында һүҙ йөрөтөү урынлы.\nХәйер, ғаиләгә социаль ярҙам, халыҡтың именлеген хәстәрләү, һаулығын һаҡлау, демографик хәлде яҡшыртыу мәсьәләләрен яҡтыртыуҙы һәм халыҡҡа аңлатыуҙы үҙ өҫтөнә алған журналистың мәрхәмәтһеҙ булырға хаҡы ла юҡтыр. Бар хеҙмәттәштәремдең дә хәтерендә: баш ҡалала “Ашығыс ярҙам” хеҙмәтенә дәғүәләр артҡан бер осорҙа Гүзәлиә, үҙе теләп, төнө буйы “Ашығыс ярҙам” машинаһында табиптар менән ошо тынғыһыҙ һөнәрҙең серҙәренә төшөндө, уларҙың проблемаларын өйрәнеп, гәзит битенә сығарҙы. Бер саҡ баш мөхәррирҙең тап Гүзәлиәне енәйәтселәр, хоҡуҡ боҙоусылар ғүмер һөргән төрмәгә мәҡәлә яҙырға ебәрергә ҡарар итеүенә бер аҙ аптырап ҡалдыҡ. Йәнәһе редакция тулы аҫыл, өрлөктәй ир-ат була тороп, йомшаҡ, нескә күңелле, хис-тойғоға бай әсәне нисек шундай хәтәр ергә ебәрмәк кәрәк? Моғайын да, уның “егетлеге”нә, теләһә ниндәй эште еренә еткереп, төбөнә төшөп яҙыу һәләтенә, ниндәй генә хәлдә лә үҙен тота белеүенә йөҙ тотоп хәл иткәндер етәксе.\nҠыҙыҡ инде был тормош: Ер шары кеүек түңәрәк тә, тәбиғәт миҙгелдәре кеүек алмашынып, ҡабатланып торған мөғжизәле китап биттәре кеүек тә. Донъя – ҡуласа, әйләнә лә бер баҫа, тимәҫ ине ололар юғиһә. 2001 йылда Күгәрсен районының Хоҙайбирҙин ауылында миңә һәм тағы ла “Республика Башкортостан”, “Кызыл таң” гәзиттәре журналистарына Шәһит Хоҙайбирҙин исемендәге республика премияһын тантаналы тапшырған саҡта тәү тапҡыр осрашҡайныҡ был теремек, ут кеүек ҡыҙ менән. Райондың рус телендә сыҡҡан “Слава труду” гәзитендә хәбәрсе булып эшләгән Гүзәлиәнең баҫмабыҙҙың эшмәкәрлеге хаҡында һорауҙарын яуҙырыу менән үҙенең башҡорт матбуғатында эшләргә теләге барлығын да белдергәне иҫтә. Ике йылдан һуң яҙмыш беҙҙе тағы осраштырҙы – “Башҡортостан” гәзитенең ҡайнап торған ижади мөхитендә.\nУл осорҙа редакция коллективы бер тиҫтер йәш ҡәләмдәштәр менән тулыланып ҡына торҙо. Эшләргә ҙур теләк менән килеп тә, тынғыһыҙ хеҙмәткә күнегә алмай йә иһә яҙыу-һыҙыуҙың рәхәт түгеллеген аңлап, редакцияны ҡалдырыусылар ҙа, килеү менән гәзиткә яңы һулыш өрөп, йәшлеккә хас ҡыйыу сығыштары менән ҡыуандырыусылар ҙа булды. Гүзәлиә Салауат ҡыҙы – тап ошо һуңғы төркөмдә. Ғөмүмән, яңы килгән һәр кемде беҙ ҡурсаларға, һүҙ тейҙермәҫкә, өйрәнеп киткәнсе эште лә артыҡ өймәҫкә тырыштыҡ.\nХәтерҙә, дүшәмбелә әҙәбиәт һәм сәнғәт бүлегендә хәбәрсе булып тәүге эш көнөн башлаған йәш ҡәләмдәшебеҙҙе иртәгәһенә үк баш мөхәррир тотто ла Стәрлетамаҡ башҡорт халыҡ театрына, бер гәзит бите тултырып, режиссер Гөлдәр Ильясова менән интервью эшләргә ебәрҙе. Өҫтәүенә ашығыс! Төн сыҡҡансы бындай күләмле яҙманы тәжрибәле, маһир журналистарҙың да еренә еткереп башҡара алмауы мөмкин, ә Гүзәлиә булдырҙы!\nМоғайын, баш мөхәррирҙең күҙе үткер, ҡолағы сос булғандыр, ҡәләмдәшебеҙҙең әҙерлекле килеүен, ижад багажының тослоғон, егәрлелеген беҙгә ҡарағанда иртәрәк тойғандыр. Бәлки, һынау өсөндөр ҙә әле. Был осорҙа Гүзәлиә уҡыусыларыбыҙҙы сәнғәт һәм мәҙәниәт саралары, ошо өлкәләге арҙаҡлы шәхестәребеҙ, өмөтлө сәхнә йондоҙҙары менән таныштырып, матур, фәһемле һүрәтләмәләрен, репортаждарын, мәҡәләләрен яҙҙы. Аҙаҡ уға оперативлыҡ, йылдамлыҡ, йыйнаҡлыҡ талап ителгән яңылыҡтар бүлегендә, торараҡ ҡатмарлы, етди хоҡуҡ бүлегендә ең һыҙғанып эшләргә тура килде.\n– Йылдар бейеклегенән ҡарап, шуны әйтә алам: “Башҡортостан” гәзитендә хеҙмәт итеү үҙеңә талапсанлыҡты, яуаплылыҡты арттырыуҙан, ҡәҙимге, көндәлек мәҡәләләрҙе номерға тапшырыуҙан тыш, мине төрлө һөнәр кешеләре менән аралашырға, эшлекле мөнәсәбәт ҡорорға, дәрәжәле, арҙаҡлы шәхестәр менән уртаҡ тел табып, уларҙың күңел донъяһына үтеп инергә ярҙам итте, – ти ул бөгөн. – Ҡайҙа барһам да, кем менән һөйләшһәм дә, мин үҙемдең башҡорт матбуғаты илсеһе, “Башҡортостан” гәзитенең йөҙөн билдәләүсе “визит” карточкаһы икәнемде гел иҫтә тоттом.\nЙәш көстәрҙең ҡайһылары, ҡанат нығытып, тәжрибә туплағандан һуң башҡа гәзит-журнал редакцияларында, төрлө ведомстволарҙың матбуғат хеҙмәттәрендә эштәрен дауам итте, ә Гүзәлиә кеүек коллективыбыҙҙың тоғро, эшлекле ҡыҙ-егеттәре хәҙер инде баҫмабыҙҙың арҡа һөйәген тәшкил итә, тимәк, яңы быуын журналистарын үҫтереү ҙә улар яуаплылығында.\nШ. Хоҙайбирҙин исемендәге премияға дәғүә итеү өсөн йыл дауамындағы хеҙмәттәреңдең көнүҙәклеге, фекер тослоғо, һүҙ ҡеүәһе ярылып ятыуы мотлаҡ. Ҡәләмдәшебеҙ үҙенең тәбиғәттән бирелгән бөтә мөмкинлектәрен – таһыллығын, аҡыл көсөн, егәрлелеген тулы ҡеүәтенә файҙалана алған. Бына уның “Һәр бала наҙға мохтаж, һәр сабый һөйөүгә лайыҡ” тигән ҙур күләмле әңгәмәһе, “Бала урыны бизмәндә түгел”, “Бала һаулығының хаҡы юҡ” мәҡәләләре, “Донъя йәме – сәләмәт ҡатын-ҡыҙҙа” интервьюһы, “Заман ҡәһәренә әүерелгән вирус” һәм башҡа яҙмалары тормошобоҙҙоң йәнгә тейгән, барыбыҙҙы ла борсоуға һалған мәсьәләләрен йәмәғәт иғтибарына сығарған. Тема төрлөлөгө хайран итә: “Фән һәм тормош” рубрикаһында бирелгән “Ғилемһеҙ ғәмәл юҡ”, “Ғилемһеҙ ғәмәл булмағандай, ғәмәлһеҙ ғилемдән файҙа юҡ” тигән мәҡәләләр Башҡортостандың фән эшмәкәрлеген заман ҡалыптарына яраҡлаштырыу, фәнни тармаҡҡа йәштәрҙе ылыҡтырыу мәсьәләһен күтәргән. “Һайлап алған яҙмыш” хәҙерге заман “зимагорҙары” – вахта ысулы менән алыҫҡа эшкә йөрөгән ир заты тормошон һүрәтләһә, “Ваҡыт арбаһы артынан нисек өлгөрөргә?” мәҡәләһе бөгөнгө үҫмерҙәр проблемаларын үҙ эсенә ала.\nГүзәлиә – эҙләнеүсән, аяҡ аҫтынан да “алтын бөртөктәре”н таба белгән журналист. “Башҡорт рухы – булмышында” мәҡәләһенең геройы Учалы ҡыҙы Тамара (олатаһы Набип Хафизов – билдәле драматург, Бөйөк Ватан һуғышы ветераны Нажибәк Хафизовтың бер туған ҡустыһы) менән осраҡлы танышып, бик ҡыҙыҡлы ғаилә тарихын уҡыусылар иғтибарына тәҡдим иткән. Тамырҙарында грузин һәм башҡорт ҡаны аҡҡан, үҙе урыҫ кешеһенә кейәүгә сыҡҡан Тамараның рухи сығанағы Ирәмәлдә, ата-бабаларының тыуған ерендә, мәңгелек кешелек ҡиммәттәре хаҡындағы мәҡәлә бик оҫта, һутлы тел менән яҙылған. Маһирлыҡты тойор өсөн уны үҙеңә ҡулға алып уҡыу кәрәктер.\nБашҡорт дәүләт университетының журналистика факультетын ҡыҙыл дипломға тамамлаған Гүзәлиә Балтабаеваның диплом эше лә 1999 йылда “Башҡортостан” гәзитенең “Көн һайын ошо урында…” рубрикаһындағы материалдарҙың жанр һәм тематик үҙенсәлектәренә арналыуын иҫкә төшөрәйек. Донъя, ысынлап та, түңәрәк икән шул.\n– Яҙыу һәләте миңә атайым Салауат Хәйретдин улынан бирелгән мираҫ. “Яҙһаң, еренә еткереп яҙ, буш һүҙ булмаһын” тип өйрәтте, бушаҡ, көсһөҙ мәҡәләләрҙе ҡабул итмәне. Уҡытыусы булараҡ, талапсан булды. Ҡыҙыҡ инде ул: студент саҡта әсәйемдең миңә яҙған хатына бер генә юл өҫтәп яҙып ебәрер ине: “Уҡырға, уҡырға һәм уҡырға!” – тип хәтерләй хеҙмәттәшем.\nӘлегәсә ошо девиз менән йәшәгән журналистың ижад юлы өмөтлө буласағына шик юҡ. “Башҡортостан” гәзитенең социаль проблемалар бүлеге мөдире Гүзәлиә Салауат ҡыҙы Балтабаева эше менән дә, холоҡ-фиғеле менән дә журналистарҙың Ш. Хоҙайбирҙин исемендәге премияһына һис шикһеҙ лайыҡ. Уның мәҡәләләрен яратып уҡыған уҡыусылары ла ошо уҡ фекерҙәлер.\nАвтор: Динә АРЫҪЛАНОВА, Ш. Хоҙайбирҙин исемендәге премия лауреаты, Башҡортостандың атҡаҙанған мәҙәниәт хеҙмәткәре


....беҙҙән дә бай кеше табылмаҫ,\n2 Август 2021, 09:47\nБашҡорт ҡапшап ҡарамайынса ышанмаҫ:)\nҠайһы сорт яҡшыраҡ, тип агрономдарҙың бәхәсләшкәнен йыш ишетергә тура килгән бар. Ә нимәһен юҡҡа һүҙ көрәштерергә, “Башҡорт ҡапшап ҡарамайынса ышанмай” әйтемен ҡулланырға мөмкин бит, “Баҫыу көнө” быға ирек бирә!\nУральск һөтсөлөк комплексы янында бихисап культура, сорт-гибрид төрҙөре алдан сәселгән. Бойҙайҙың -46, арпаның -28, һолоноң -12 төрөн иҫәпләнек. Һәр сорттың үҙенсәлектәре ап-асыҡ күренә. Әйтәйек, 12 сорт көнбағыштан “Белоснежная” тигәне ҡалғандарҙан һиҙелерлек айырыла ине. Ә илле тирәһе (!) кукуруз сорт-гибрид ы араһында әллә ни бер-беренән айырылғандарҙы абайламаныҡ. Бәрәңге лә бар, бүлбеләре быйылғы ҡоролоҡ өсөн ярайһы, ниндәйҙер “Гала” сорты. Алмаларының күплеген күреп иҫ китте – виноград тиерһең. Соя, 22 төр борсаҡ, етен, чечевицаны ла ҡапшап ҡараныҡ. Һәммәһе бер-ике йөҙ сорт, ти. Ғөмүмән, “Байрамғол” агрофирмаһы менән район ауыл хужалығы бүлегенә афарин – сәсеүлектәр шундай тәрбиәле һәм таҙа, бөтә баҫыуҙарыбыҙ ҙа ошолайға әйләнһә, беҙҙән дә бай кеше табылмаҫ, тип уйлап ҡуйылды.


ПОСОБИЕ 3 ЙӘШКӘ ТИКЛЕМ ТҮЛӘНӘ\n2020 йылдың 1 ғинуарынан ай һайын бирелә торған түләүҙәрҙең тәртибенә үҙгәрештәр индерелә.\n2018 йылдың 1 ғинуарынан 2017 йылдың 28 декабрендә ҡул ҡуйылған “Балалары булған ғаиләләргә ай һайын бирелә торған түләүҙәр тураһында”ғы Федераль законға ярашлы, беренсе бала тыуған (уллыҡҡа алынған) осраҡта беренсе бала тыуыу (уллыҡҡа алыныу) менән бәйле Башҡортостан Республикаһында был түләүҙәрҙе һорап мөрәжәғәт иткән йылдан алдағы йылдағы 2-се кварталда билдәләнгән балалар өсөн йәшәү минимумы күләмендә ай һайын бирелә торған түләүҙәр тәғәйенләнә.\nШул уҡ ваҡытта 2020 йылдың 1 ғинуарынан ай һайын бирелә торған түләүҙәрҙең тәртибенә үҙгәрештәр индерелә.\n-ай һайын бирелә торған түләүҙәргә йән башына килеме был түләүҙе һорап мөрәжәғәт иткән йылдан алдағы йылдың 2-се кварталында хеҙмәт йәшендәге кешеләр өсөн билдәләнгән йәшәү минимумының ике күләме дәүмәленән артмаған ғаиләләр хоҡуҡлы (әлеге ваҡытта был түләүгә йән башына килемдәре билдәләнгән йәшәү минимумынан 1,5 тапҡырға артмаған ғаиләләр хоҡуҡлы);\n-ай һайын түләүҙәр баланың өс йәше тулғанға тиклем түләнә (әлеге ваҡытта был түләүҙәр баланың йәш ярымына тиклем бирелә).\nТәғәйен алғанда, Башҡортостанда пособие ғаиләнең һәр ағзаһына айлыҡ килеме 20 868 һумдан артмаған ғаиләләрҙең тәүге балаһы тыуған осраҡта түләнә.\nДәүләт ярҙамы сараһы Рәсәй Федерацияһы биләмәһендә даими йәшәгән граждандарға ғына ҡағыла. Бала ла Рәсәй Федерацияһы гражданы булырға тейеш. Түләүҙең күләме 9789 һум тәшкил итә. Пособие балаға 3 йәш тулғансы тәғәйенләнә. Әлеге ваҡытта, 2019 йылдың аҙағына тиклем, тәүге балаға пособие йәш ярымға тиклем түләнә, хәҙер уның күләме – 9182 һум.\nБР Ғаилә, хеҙмәт һәм халыҡты социаль яҡлау министрлығы.


Бөгөн Салауат Юлаев менән Магнитогорскийҙың «Металлургы» араһында сираттағы уйын - GTRK.TV — Новости Уфы и РБ\nБөгөн Салауат Юлаев менән Магнитогорскийҙың «Металлургы» араһында сираттағы уйын\nСериялағы иҫәп өскә бер. Тимерселәр еңһә Гагарин кубогы өсөн көрәшен дауам итә. Юлаевсыларҙа иһә чемпионатта өсөнсө урын менән ҡәнәғәтләнергә тура киәләсәк. Салауат Юлаев хоккейсылары киләһе уйында «Металлург» командаһын еңеү өсөн мөмкин булғандың барыһын да эшләйәсәк. Был турала баш тренер Игорь Захаркин белдерҙе.\n31 марта Хеҙмәттәшебеҙ, оператор Леонид Александр улы Мешков ҡаты ауырыуҙан һуң арабыҙҙан китте\n01 апреля Башҡортостан прокуратураһы янғында 12 кеше һәләк булған реабилитация үҙәген юҡ итеүҙе талап итә


«Киске Өфө» гәзитенең сайты - ВӘҒӘҘӘ – ИМАН - 2020 - Мәҡәләләр\nУларҙы хәҙер "ярлылар" тип түгел, ә йәшәү минимумы түбән булған шарттарҙа йәшәүселәр, тип йөрөтәбеҙ. Ә улар нисек көн күрә икән?\nВӘҒӘҘӘ – ИМАН\nБорон-борон заманда һүҙ шул тиклем ҙур ҡөҙрәткә һәм көскә эйә булған. Һүҙ менән ант иткәндәр, тоғролоҡтарын гарантиялағандар, намыҫлы булыуҙарын раҫлағандар, кешеләр араһында ғына түгел, илдәр араһында ла килешеү төҙөгәндәр.\nБирелгән һүҙҙе тотоу, вәғәҙә иткәнгә хыянат итмәү кешелек аңының, выжданының иң юғары нөктәһе булған. Сөнки бирелгән һүҙҙе, антты юғары көстәр, Аллаһы Тәғәлә, йыһан ишетеп тора, уға шаһитлыҡ ҡыла һәм үтәмәгән хәлдә йәки һүҙеңде тотмағанда уның язаһы ла була, тип ышанғандар. Әйтелгән һүҙ, вәғәҙә, ант менән кешеләр нимәләргәлер бәйләнгәндәр, уны боҙорға ихтыярҙары етмәгән генә түгел, ә шул һүҙҙәренә тоғро ҡалып, ғүмерҙәрен дә биргәндәр. Һәм бөгөнгө беҙгә билдәле булған бөтә диндәрҙә һәм изге китаптарҙа ла һүҙ хаҡының юғары булыуы хаҡында һөйләнә. "Вәғәҙә биргәнһең икән - үтә, үтәй алмаҫтайҙы һөйләмә", тигән уртаҡ фекер үтә уларҙың барыһында ла.\nҠолдар заманында ҡол хужаһына тоғро булырға һүҙ биргән һәм хатта ошо көсләп бирелгән антын да боҙа алмаған. Яу алдынан һуғышсылар һуңғы тамсы ҡанына тиклем алышырға ант иткән (ошонан хәрби ант килеп сыҡҡан) һәм шулай иткән дә. Сыңғыҙхан дәүерендә ялсы ла, яугир ҙа, дуҫ та, туғанлыҡ та һүҙ вәғәҙәһе менән шул тиклем көслө нығытылған, уны боҙғандар шундуҡ үлем язаһына тарттырылған. Һәм тарихтың ниндәй генә өлөшөн алып ҡараһаң да, әйткән һүҙен тотмаған батшалар, хандар, изгеләрҙең аяныс яҙмыштары һүрәтләнә. Уларҙы халыҡ әллә нисә быуаттар аша ла һүҙенә хыянат иткән кеше итеп хәтерләй. Был нимәнән килә?\nВәғәҙә итеп әйтелгән һүҙҙә көслө энергетика туплана, был энергетика һүҙҙе биреүсегә лә, уны алыусыларға ла ныҡ тәьҫир итә, хатта шул кешеләрҙе үҙ аураһында тота. Әйтелгәндәр үтәлмәһә йәки боҙолһа, был энергетика (көс) йыһанға таралырға, юҡҡа сығырға мәжбүр була. Тик ул үҙе генә осоп китмәй, ә вәғәҙә биреүсенең, шул вәғәҙә менән бәйле булыусыларҙың энергетикаһын да һурып алып китә. Был "алып китеү" эсенә уңыш, сәләмәтлек, рухи көс, өмөт, йәшәүгә булған һөйөү һымаҡ тереклек итеүгә ынтылыш биреүсе йыйылмалар булырға мөмкин. Ошондай рухи ҡиммәттәрҙән мәхрүм ҡалған кеше мотлаҡ ниндәйҙер уңышһыҙлыҡтарға осраған, сирләгән, бәләгә тарыған. Сөнки уның тормош ауырлыҡтарына, ҡаршылыҡтарына ҡаршы иммунитеты юғалған. Бына ошоно аңлаған халыҡ борон-борондан. Бәлки, аңлаған ғына түгел, ә ул уларҙың аңына һалынған да булған.\n"Вәғәҙә - иман" тибеҙ беҙ. Йәғни, вәғәҙә һүҙе иман кеүек ныҡ һәм һынмаҫлыҡ. Ысынлап шулаймы? Үҙебеҙгә генә лә күпме һүҙ бирәбеҙ беҙ? Нимәнелер ваҡытында үтәргә, нимәләрҙәндер сикләнергә, телде тыйырға, серҙе һаҡларға һәм башҡалар. Ә башҡаларға бирелгән вәғәҙәләр? Көтөргә, тоғро булырға, мәңге ташламаҫҡа, ярҙам итергә, ваҡытында килергә, һүҙ йөрөтмәҫкә, алдамаҫҡа, урламаҫҡа, ҡыйырһытмаҫҡа... Беҙ хатта вәғәҙә һүҙҙәрен үҙебеҙҙе йәки башҡаларҙы тынысландырыу, хәлде кисектереп тороу йә күрәләтә алдау итеп тә ҡулланабыҙ. Шулай уҡ балаларға ла уңлы-һуллы үтәлмәҫ вәғәҙәләр ташлайбыҙ: һатып алырмын, алып барырмын, күрһәтермен, шулайтырмын, былайтырмын. Әйтелгәндәрҙең ундан бер өлөшө үтәлһә, ярар ҙа. Ил башлыҡтарының, етәкселәрҙең, депутаттарҙың, халыҡ менән идара итеүсе башҡа структураларҙың үтәлмәҫ вәғәҙәләре - аҙмы? Һүҙ ҡиммәте юғалғандан алып инде нисә быуаттар кешеләр мөмкинлектәренән күберәкте вәғәҙә итәләр ҙә, мөмкин булғанын да үтәмәйҙәр. Ә тәбиғәтте, йыһанды, яҙмышты һәм бөтөн булған көстәрҙе үҙеңә ҡарата ыңғайға йүнәлтеп ебәреү өсөн бары һүҙҙе елгә осормау кәрәк икән. Үтәй алмаҫтайҙы һөйләмә һәм вәғәҙә итмә, әйткәнһең икән - үтә. Һүҙҙең (анттың, вәғәҙәнең) сакраль көсө шунда. Тел һәм һөйләшеү ҡөҙрәте кешегә үҙе кеүектәр менән генә аралаша алыу өсөн бирелмәгән. Был йыһанға үҙең тураһында мәғлүмәт ебәреү инеше лә ул. Һин әйтелгән һүҙҙәрең, һөйләгәндәрең менән үҙең тураһында мәғлүмәт бирәһең. Был мәғлүмәт нисек була (ыңғаймы-киреме, яуызмы-изгеме), шундай яуап килә лә.\n"Һүҙҙе контролдә тотоу - ул бөтөн булмышыңды, аңыңды, хистәреңде, тәнеңде тәртиптә тотоу" тип яҙып ҡалдырған боронғо фәлсәфәселәрҙең береһе Фалес та. Һәм был тәртипкә өйрәнеү артыҡ ауыр ҙа эш түгел. Иң башта үҙең менән тәжрибә үткәреп ҡара. Мәҫәлән, иртәгәнән йүгерә башлайым, тигәнһең икән - йүгер. Ғәйбәт һөйләмәйем, тигәнһең икән - һөйләмә. Был аҙнала бер ялған һүҙ ҙә әйтмәйем, тигәнһең икән - әйтмә. Ошондай вәғәҙәләрҙе үтәү ҙә үҙеңә рухи һауығыу алып киләсәк. Балаларыңа күптән әйтеп килгәнеңде тот та башҡар - уларҙың хөрмәтен тоярһың. Кемдәндер нимәлер бурысҡа алып торғанһың һәм ҡайтарыу ваҡытына өлгөрмәйһең икән, һөйләшеп кисектер, әммә алдама йәки яуапһыҙ ҡалдырма. Ҡағиҙә бер генә: хәлеңдән килмәҫтәйҙе әйтмә, әйтһәң - үтә. Ул ваҡытта һиңә ихтирам да бермә-бер артыр, абруйың үҫер, намыҫың таҙарыр. Һинең хаҡта "Ул һүҙенә тоғро кеше", тиерҙәр. Һәм быны йыһан да ишетер. Мотлаҡ ишетер.\nЯҙылған: 29.05.20 | Ҡаралған: 233\nМөхтәрәм йәмәғәт! Быйылғы йылдың икенсе яртыһы өсөн ПР905 индекслы аҙналыҡ "Киске Өфө" гәзитенә 21 апрелгә тиклем ташламалы хаҡ менән - 619 һум 08 тингә яҙылыу дауам итә. Был миҙгелдә лә гәзитебеҙгә яҙылып, квитанцияларын редакцияға ебәргәндәр араһынан кемдәрҙер матур ғына китаптарға лайыҡ буласаҡ. Почтальондар ҙа бүләкһеҙ ҡалмаясаҡ. Гәзит уҡыусыларыбыҙ "Киске Өфө" - бүләгем" акцияһына ҡушылып, баҫмабыҙҙы атай-әсәйҙәренә, мәктәптәргә, дуҫтарына яҙҙырып бүләк итә ала.


Ҡартлыҡтың да үҙ йәме бар... » Башҡортостан гәзите\nҠартлыҡтың да үҙ йәме бар...\nЙәшәүҙән йәм таба тиҙәр, ғәҙәттә, уның кеүектәр хаҡында. Йәшәүҙән генә түгел, хеҙмәттән йәм, тәм табып ғүмер иткән, тип өҫтәр инек беҙ Ҡаран ауылында ғүмер итеүсе Ғәлиә апай Дилмөхәмәтова тураһында.\nСапыҡ ауылы ҡыҙы үҫмер йылдарында кран тиклем кранды “ауыҙлыҡлармын” тип башына ла килтермәй. Һөнәр алыр мәл етеп, медицина тикшереүе үтеп йөрөгәндә, бер таныш ҡыҙ, Салауат һөнәрселек училищеһында крансыға уҡыталар икән, тигән хәбәр еткерә. Быға тиклем кранды бер тапҡыр ҙа күргәне булмаһа ла, кис уҡырға булғас, бик уңайлы икән, тигән уй менән Ғәлиә документтарын шул уҡыу йортона тапшыра.\n...Ғүмере буйы бер урында – Салауат тимер-бетон заводында эшләп, башня, күпер, козловой крандарҙа сәнәғәт биналары, фермалар, күп ҡатлы йорттар, күперҙәр кеүек халыҡ өсөн мөһим объекттарҙы төҙөүҙә ҡатнашҡан ул. Мәскәүҙән килгән ҙур ғына бер түрә 15 тонналыҡ ауырлыҡтағы йөктө “ыһ” та итмәй кәрәкле урынға урынлаштырған крансының ҡатын кеше икәнлеген белгәс, аптырауҙан хатта йығылып китә яҙған. “Башҡорт ҡыҙҙары бына ниндәй була икән!” – тигән ул, һоҡланыуҙан таң ҡалып.\nӘйткәндәй, кесе улы Ришат (уның бер түгел, өс улы бар) әсәһе юлын дауам итеп, автокрансы һөнәрен үҙләштергән, әлеге көндә Себерҙә эшләп йөрөй. Ҙур улы иһә әсәһенә машина бүләк итеп ҡыуандырған, хәҙер Ғәлиә апай дүрт ейән-ейәнсәренең ҡунаҡҡа килгәндәрен көтөп ултырмай, уларҙы һағына башлау менән “Daewoo Matiz”ында елдереп, үҙе ҡунаҡҡа барып килә.\nТынғыһыҙ кеше тынғыһыҙ инде: хаҡлы ялға сыҡҡас, ҡалала дүрт стенаға ҡарап ятырға теләмәгән һәм тормош иптәше Ихсан ағай Садиҡов менән Ҡаран ауылынан йорт һатып алып, күсеп ҡайтҡан. Тәүге йылдарҙа ат, һыйыр, һарыҡ малын күпләп аҫрағандар, быйыл иһә аҙыраҡ ял итәйек тип, ике баш һыйыр, тана, быҙау ғына ҡалдырғандар.\nҒәлиә апай йәшелсә-емеш үҫтереүгә лә маһир, уның баҡсаһындағы ҡауын-ҡарбуздарҙы күреп, беҙҙең районда ла шундай уңыш алып була икән, тип аптыраныҡ.\nЕтенсе тиҫтәне ваҡлағанда ла геүләтеп машина йөрөткән, көндәлек мәшәҡәттәрҙән йәм табып йәшәгән ханымдың “ҡартлыҡтың да үҙ йәме бар” тигән һүҙҙәре буш һүҙ түгел.